HAMPUNG TOGI - TONGKA MARTANGAN PUDI - PALAMBOKPUSUPUSU\nHome » TORSA » HAMPUNG TOGI - TONGKA MARTANGAN PUDI\nDung mulak sian gareja marminggu, dung simpul muse nasida mardaon pogu, didok si Kartini hatana tu si Togi dohot Simatuana naeng manopot Inongna nian ibana. Dang hinata holan ari minggu do adong gumanggang tingki ni si Kartini ala so marbuka tigatigana.\n“Nunga na denggan i. Sorohon ma manopot Eda i botari on, binsan adong tingkim. Huhut ni i tahe, apala aha umbahen ingkon topotonmu halak Eda saonari? Apala aha na ringkot? ” ninna Ompu Pangadean boru, manulingkit roha ni parumaenna i. Ai tubu biarna so tung mangido sipangidoon parumaenna i tu natorasna ala na so sae i langkana.\n“Naeng laho Amongku dohot Inong tu Jakarta, laho Wisuda ninna ito si Polin” ninna si Kartini.\n“Nahurimpu do adong sipangidoonmu tu Eda, isara ni sipanganon ala naung mardenggan pamatang i ho” ninna Simatuana boru.\n“Bah….bah…” manigor minar pardompahan ni Ompu Pangadean doli umbege parumaenna i mardenggan pamatang “antong dongani ma parumaen tu jabu ni Simatuam, unang be pasombusombu sahalak nasida mardalan songon i” ninna manguduti huhut memereng dompak si Togi.\n“Boan hamu adong pisang na malamun di pudi, asa adong siluamuna” ninna Ompu si Pangadean boru mangondolhon hatana tu si Togi.\n“Jolo paorot horbo ma jolo ahu ate, asa rap laho hita tu jabu ni Inong” ninna si Togi.\n“Maos do sai horbomi pingkirhononmu. Ai tu dia huroha si Tigor asa gabe ho paorothon horbo?” ninna Ompu Pangadean boru muruk tu si Togi.\n“Antusi ma naposo, laho ibana marbola dohot donganna satongkin. Ianggo manait mulak annon ibana do. Holan paorothon do ahu satongkin” ninna si Togi.\n“Jolo taruhon ma jolo parumaen tu jabu ni Simatuam asa sorohon paorot horbomi. Dung sidung dipaorot ho dapothon ma muse parumaen. Dang denggan sahalak parumaen borhat tu jabu ni Simatuam” ninna Ompu Pangadean Doli manghabit roha ni parumaenna i.\n“Daong pola Among, sahalakhu pe laho” ninna si Kartini songon na bensut.\n“Betama, pintor bensut do ho ala adong asangasangmu mangampini ho Simatuam na dua on” ninna si Togi margait huhut manait tangan ni si Kartini.\nUjungna jolo ditaruhon si Togi do niolina i tu jabu ni Simatuana, dung i disorohon ibana tingkina paorot horbona tu adaran pudi ni huta nasida i..\nDipaboa si Kartini tu Inongna naung mulai mardenggan pamatang ibana, disaritohon ibana muse boha holong dohot pangampinion ni duansa Simatuana i tu ibana dohot boha pangalaho ni si Togi tu ibana. Dipatorang si Kartini sude tu Inongna i asa papos rohani Inongna i huhut asa tangkas diboto Inongna i ndang na sala pillit ibana di parhalanguluna i.\nDang pola dirohahon Nai Polin hata ni boruna i, alai rohana do diparroha, pingkiranna di padalan naeng pasahatonna tu boruna i.\n“Songon on Kartini. Rohanami dohot amongmu naeng laho tu Jakarta ala wisuda ni ibotomon. Jai, naeng husali jolo hepengmi laho ongkos nami tu Jakarta” ninna Nai Polin.\n“So adong hepengku Inong?”\n“Dang adong hepengmu? Mandok sipiga do ho, ise be parhepeng molo so hela i be di huta on. Apala ongkos nami nadua dang tarpasiat ho hami marsali?” ninna Inongna mangodothon hatana tu si Kartini.\nHohom si Kartini laos tungki simanjujungna. Hirim do rohana nian manigor patuduhon las ni roha Inongna i dung dipaboa ibana naung denggan pamatangna. Dietong ibana do hata mauliate jala patudu las ni roha Inongna i di angka denggan ni Simatuana i tu ibana saleleng on. Tagam do rohana puji on ni Inongna i Simatuana ala burjuna tu boruna i. Hape manigor hepeng do dihatahon tu ibana, manigor tahi marsali do dipajolo Inongna i tu ibana.\n“Unang apala tu halak do rohangku marsali, maila iba begeon ni jolma i ahu marsali hape namora helaniba” ninna Nai Polin manurdukhon na di rohana i tu boruna i.\n“Boti do Inong. Unang tu ahu hatahon hatami. Asa denggan ahu tu Simatuangku dohot tu helam, tagonan do hatahonommu tu helam. Dang olo ahu martangan pudi manang marbunibuni pasalihon hepeng tu ho Inong. Muse, on do pe hami mandasor martigatiga Napu, sadia godang modal ni helam tusi habis, ai na martua burju do Simatuangku olo manggadis masna manambai modal nami. Dang suman i Inong gabe tu ahu dohononmu hatam laho marsali?” ninna si Kartini mangalusi Inongna i.\n“Molo dijua hela i do annon?”\n“Bah, dang saut pasalihononku tu ho”\n“Tumagon nama hape tu halak ahu marsali?”\n“Inong. Songon na mangondam do hatamon tu ahu, mambahen dokdok pingkiranku hape nunga hupaboa mulai mardenggan pamatang ahu”\n“Nunga sae be i. Na asing ma tahatai, tu jolma i pe annon hudiori parsalian”\nTungki si Kartini. Rohana i nian ndada pola sala pasalihon gariada mangalehon tu Inongna, alai unang tu ibana dihatahon Inongna i, so tung bait dia hata ni si Togi dohot Simatuana tu ibana. Dohononna haduan martangan pudi manang marsimongkel ibana tu Inongna. Alai, i ma na so bagas dipingkirhon Nai Polin unang adong gabe tihas haduan di boruna i jala unang gabe partuktuhan i diparsaripeon si Kartini.\n“Tongkinna i ro nama helam ala nunga tingkina ahu laho mardahan, so boi Simatuangku doli tarlambat mangan, hatahon ma annon tu helam molo dung ro mangalap ahu” ninna si Kartini lambok.\n“Dang pola be i. Tu na asing ma niluluan parsalian. Unang pola pingkiri i” ninna Nai Polin mamaus padao bohina sian boruna i.\n“Dongkon ma tu helam annon, molo marsali dok marsali, molo mangido tingkos dok mangido. Ingkon torang do molo tu helam”.\n“Ai aha dope, nunga hu dok tu na asing nama luluanku parsalian” ninna Nai Polin runtus.\n“Balga do rohangku Inong tammat ibotongki Sarjana. Jala porsea do ahu dang manjua helam pasalihon hamu asa adong bohalmuna tu Jakarta, gariada atik urupan ni helam do hamu manambai ongkosmuna manang parsitesmuna di dalan. Alai tu ibana ma pasahat hatamon Inong. Molo marbunibuni do songon on, santabi Inong so tung menek roham dang laho olo ahu mangalehon i. Ia haru hepeng ni Simatuangku adong hutiop ingkon jolo marsungkun do tu hami molo laho pangkeonna muse. Hape hepengna do, holan na maniop do ahu” ninna si Kartini patorangkon tu Inongna i pola naeng ro iluna.\n“Unang pola perut ilum bahenon ni i. Husungkun pe annon hela i molo dung ro” nina Nai Polin, “atik mangan roham, adong na sogot huarsik haruting disi” ninna Nai Polin. Tompu balik roha ni Nai Polin umbege hata ni boruna i, tompu ontong rohana dang di toru ni habongna be hape si Kartini. Tompu marbalik rohana, ‘ia haru Simatuana tahe ingkon manat tu borungki, lam ma ahu?’ ninna roha ni Nai Polin.\n“Jolo ro ma helam, atik olo rap mangan hami annon” ninna si Kartini lambok mambege hata ni Inongna na so sai marjogal be ingkon sian ibana manjalo haputusan laho pasali Inongna i.


Marsisulu Pelita Batak Online\nFB/Sampe L Purba\nMarsisulu - on ma sada hasomalan/ tradisi na jolo di luat nami. Tano ngali na margoar Lumban Silintong Doloksanggul. Nihaliangan do tataring, gor ma soban dipatuba tuba, laho mangalo ngali ni ari i. Ai tung manihit manorus do humaliang. Tarlumobi ma siborngin hira na manombus sahat tu holi-holi, ihut ma muse tu pangunggis ni alogo. Ala ni ngali ni arii, mandalhot (beku) do miak makkan (minyak goreng) di bagasan botol, jala simanogot pe mar uap manang songon na berasap do hosa ni jolma molo manghatai. Pas ma hira songon na di pilim barat molo musim salju.\nIa soban i digoar do tunggar. Tunggar ima angka hau narobi na gunop di hauma manang di akka adaran panakkalan ribuan taon na lewat. Balga balga do haui, adong namarlilit dua meter, terutama bonggol manang bona ni uratna. Ingkon diungkit/ ditambang do on, bagasna hira sahat tu dua meter. Hira open pit penambang batu bara. Marsiurupan do na marhombar balok laho mangungkit tunggar. Laos di si ma ditahai menggunakan kampak khusus naginoaran takke. Tano na humaliang soban i pe boi do galak. Gabe ginoar do on tano galak.\nTamba do kesuburan ni tano molo dihali tano galak i. Ai hira gambut lempung do jenisna. Ditutung do tano soban i sebagian di lambung parsobanan. Didok mai mamuruni. Timus nai mambahen las, jala boi ma huhut manutung gadong/ ubi rambat manang sirio/ ubi kayu, songon tamba ni tugo/ bohal. Ai maol jala mengeluarkan tenaga do antong na marsoban i. Dao do tombak/ hutan sian huta nami. Tuani do adong partunggaran i.\nSahali sataon do marsoban, ikkon papunguon do soban laho persediaan sahat tu taon na ro. Laho bahan bakar siganup ari, molo naeng marpesta, manang tumagam haroan.\nTarlumobi ma molo tumagam haroan (ina na naeng melahirkan). Mansai porlu do soban on. Ai ia dung sorang dakdanak i, ingkon di lambung ni tataring i do mainundun ina, asa las laho memulihkan gogo jala tumibu muse dorgis nasida. Lobi hurang dua sahat tu tolu minggu inai manundun. Soban na balga - saganon - do ditutung manipat tahan saborngin. Laos i do umbahen na didok hata halus ni ina na sorangan, nai tataring. Jala ala sekaligus do ditundunhon natinubuhonnai, didok mai natundunan.\nGodang do peristiwa budaya dan kearifan lokal na marhadomuan tu na marsisulu. Misalna, tataring sai di tonga tonga ni dapur do. Ndada songon model stove/ anglo di jabu modern manang Barat rupani, di suhi suhi. Holan di sekitar Doloksanggul tano ngali do tataring di tonga tonga ni dapur. Adaptasi kecerdasan local genus doon.\nSihaliangan do tataring. Nidadang ma tangan dohot pat, hona sipata tu sirabunnai. Laos ala niido godang na panaha nahaon/ masilbak tumit ni akka jolma di hitaan. Ndada dipardulihon i. Na penting las dagingi. Apalagi ma dung mulak sian balian, sadari manipat margambo margalisop molo musim suanon manang ombakon misalna. Sambil manghodohon di dalihan/ pangalompaan gadong manang indahan marsisulu do iba. Sada tinembak godang na hona. Hata nuaeng - multi tasking activities.\nDung sun marsipanganon, laos disi ma marlaning laning, tarmasuk mai manaringoti akka adat, poda nang ugamo tu haserepon. Soft transfer of knowledge and character.\nDi ginjang ni tataring i adong do para-para. Di atas ni para para i disale soban. Timus ni pangalompaani do mandadang soban i, gabe miok tutunghononhon. Tamba awet muse do tarup ni ruma molo sai adong timus. Di para para disale gulamo/ ikan asin. Bertahan do gulamo i parsamingguan ndang gulokan antong. Ai sahali saminggu do onan. Ditutung ma manang na piga gulamo gambas on ganup ari songon lompan. Maksimal do sada sahalak.\nAdong do tehnik/ kiat manutung gambas. Unang sanga mosok uluna. Alai boi ma mosok anggo sisikna. Niombus ma sisiknai pa laho sirabun na lohot huhut songon na pinapitpit unang halimponan. Tabo hian do marsipanganon apalagi molo adong pote/ palia na tinutung laok ni gambas i. Ulu na agak mosoki, dilapuhon ma tu hua ni ikkau rata. Songon tambulna.\nDi para para do di sale molo nunga mapipil tali pusok/ pusar ni dakdanak. Ndang pola binoto korelasi ni tali pusar naung mapipil on tu kejiwaan ni poso-poso. Alai umumna, molo maol do kering tali pusar nadisale i, antar rewel do dakdanak na baru sorang i.\nMolo adong sorang dakdanak, sai ro do lebih kurang saminggu sahat tu dua minggu bornginnai akka ama ama na di hutai marpungu pungu/ maranggap tu jabu ni na sorangani. Sisoli soli doon. Lapatanna molo ringgas sada ama tu pandungoan, molo giliran ni pardijabuna sorangan, ro ma akka dongan tu jabuna.\nAlai ala godang do akka usia produktif di huta, jala ndang haru masa dope na mar KB, ra olo do hampir 24 minggu di bagasan sataon sai marganti sorin pandungoan. On do ra umbahen na so pola romantis ama ama di hitaan, alai sekaligus ndang boi dirajai ina. Ndang pola adong ama na DeKaI di hitaan.\nAdong tolu fungsi ni namandungoi. Parjolo mai, mangihuthon tradisi na jolo.. asa humitir begu jau. Ai angur do ninna kotoran ni baby/ dakdanak tu akka begu khusus/ tertentu. Alai mabiar do begui molo dungo dope akka jolma. Molo tangis manang nguak nguak poso posoi siborngin, dipatarus ma.\nOlo do maila mula mula ina tarlumobi parsaurangan patarushon poso-posona. Ai ingkon menghadap tu natorop i do, manundalhon tataring sambil manundun. Alai pintor dipinsang simatuana boru do molo maila patarushon sada ina. Jadi mulai sian i ndang maila be ina mambuka kutang/ korsetna molo patarushon. Ido alana umbahen na ginoar anak pertama, anak buha baju. Ai mulai sian ibana mura talak jala bukka nama ohop ohop ni ina.\nSipata tahe hurbe-hurbe. (Jala ndada sihalanghonon manang haduk akka ina patarus gellengna di jolo ni natorop. Hal biasa do songoni).\nAlai molo sai tangis dope poso posoi ndang ala na mauas, adong mandok na naeng digaiti begu do. Pintor dungo do antong akka ama - believe it or not - gabe sumurut ma begui. Menak do dakdanak i. Paduahon, adong do marturi turian manang marsastra lisan na matua siborngini paima modom.\nHikayat/ dongeng marlaok poda do akka turi-turian i. Adong mai turian ni Sitape bunga boru, Nan jomba ilik, si Jonaha, Parboniaga so punjung, Sitapi nauasan dohot akka na asing.\nAdong do huingot sada natua tua na sangat berbakat marturi turian. Nang pe diparulak ulakhon sian taon tu taon, sian jabu tu jabu, tong menarik begeon songon na mangandung andung. Pitpit do amantaon sambil bercerita. Jala cerita bersambung doon manang na piga borngin. Hasanduan do iba mangarunggui songon na mambege ende. Parsaba saba do digoar natua tua on.\nNa patoluhon.. laos di paranggapan/ pandungoan on.. paima mondok ondok olo do markartu-kartu manang manang markoa akka ama. Daon lalap doon, jala otik otik do partaruanna. Social bounding. Alai tu nuaengon nunga didok on gabe juji. Adong mandok, memang naung tawarisi do kebiasaan i di bawah alam sadar. Ido alana sipata sandu halak hita nang pe naung di kota, markartu, marsatur manang marbento.\nDi zaman modern on, ndang piga be marsoban tunggar. Nunga adong soban hau dohot tabung elpiji. Jala cuaca pe ndang be ngali songon na joloi. Adong mandok, sebagian pengaruh perubahan iklim doi, termasuk mai penggundulan hutan di sekitar dolok ni tao toba.\nSangat berkesan do na marsisului. Di na mulak tu huta hami baru baruon dohot akka dakdanaki, nang pe naung mardakdanak iba, jala beranjak magodang nasida, momen rap marsisulu dohot natua tuai.. so i nama nikmatna. Sehat jala horas-horas ma hamu Damang Dainang, di hatutua ni pamatang muna, na tongtong sipartangiang jala siparorot di partondion tu angka pinomparmon da. Jakarta, Desember 2016. (Sampe L Purba)


Ebenezer: Bahan Jamita Epistel Minggu Exaudi, 12 Mei 2013\nSada Dibagasan Jesus\nPangungkapon 22 : 12 – 17\nBuku Pangungkapon, ima na pinasahat ni Tuhan Jesus Kristus tu si Johannes tingki tarbuang ibana di Pulo Patmos, ala ni parsihohotonna manghatindnagkon Tuhan Jesus. Borat do na niadopan ni Huria na pitu hasahatan ni pangungkapon on ; ima Hhuria Epesus, Smirna, Pergamos, Tiatira, Sardes Piladelpia dohot Laodikea.\nNa masa do pangaleleon tu hUria na parjolo i, sian pamarenta, ala so olo nasida marsomba tu kesar. Gabe ditudu do nasida pemberontak. Dung i adong muse do dosa na masa na mangela nasida isara ni parmainanon dohot angka pargabuson, dna.\nDitingki pangaleleion i torop do na hona sian nasida. Dihatiha si songon i ma ro Kristus pasahathon pangungkapon marhite Johannes tu na 7 huria i. Tontu sekaligus do na masa tu huria na pitu i, boi masa nang tu angka Huria di tingki on. Ala ni i dohot do joujou ni turpuk on masa tu Huria na pitu i, boi masa nang tu angka Huria di tingki on. Ala ni i dohot do joujou ni turpuk on nang tu hita di hatiha on, ima sada di bagasan Jesus. Hasadaon apala nanidokna, ima marhitehite pangalaho maradophon Kristus Raja ni Huria i songon dia ma pangalaho ni i ? Ido sisigatanta hombar tu turpuk on.\n1. Ayat 12; Sisada pangkirimon managam HaroroNa. Dipabotohon do na gira do Kristus i. Ai didok; “Ida ma, gira ma Ahu ro. Lumbalumba taringot tu haroro ni Tuhan i do i, ima haroroNa na paduahalihon, manang haroroNa dung manaek Ibana tu banuaginjang. Dipingkir si Johannes do pintor ro Jesus i padua halihon so jolo marujung ngoluna, Ido umbahen songon i dihudus ibana mamaritahon Kristus i. Laos songon ido nang ngolu ni si Paulus umbahen haru dihudus ibana mangkatindangkon Tuhan i. Hape sahata tu sadarion so ro dope Ibana paduahalihon (bnd.2 Petrus 3: 3-10). Ndang adong na umboto sadihari ombas ni haroroNa i, sagari Anak i pe ndang umboto, nda holan Ama i (Mat.24:36) Asa nanaeng dohononNa tu hita: saurdot jala sada huhut dungo managam manang sadiahri pe Ibana ro paduahalihon. Sandok sisada pangkirimon ma hita managam haroroNa i.\n2. Ayat 13 +16; Guru di Ibana do saluhutna. Molo tajaha na dua ayat on, Jesus patandahon diriNa, paboa guru di Ibana do slauhutna, aoi Ibana do manjadihon saluhutna jala dibagasan Ibana do digohi angka bagabaga na sinurirangkon ni angka panurirang. Ibana do tutu urat dohot marga ni si Daud, bintang sipaias na marsinondang i, manondangi haholomon, asa mardalan di natiur disinondang ni bintang sipaias i. Nunga sian mulana Ibana adong, jala Ibana do na jumadihon saluhutna umbahen na manjadi (bnd. Joh.1:1-4). Ibana do mangarade nang kebutuhan ni ganup asa denggan mangolu. Dibahen i holan Ibana do sisombaon jala sihaposanta (Patik I + Lapatanna). Tapataridahon ma i marhite gulmit ni ngoluna be.\nAla guru di Ibana do saluhutna, dijouhon i do tu hUria na pitu i nang tu hita nuaeng, asa marsihohot hita manghaporseai Ibana di tingki las ni roha dohot di na mamolus arsak pe nang sitanonon parungkilon tahe (BE. No.149:1,3) tu ngolu sisongon i do na nidok ni si Paulus: “Marlas ni roha ma hamu mangkirim! Marbegent ni roha ma di haporsuhon! Jugulhon hamu ma tangiang!” (Rom 12:12)\n3. Ayat 14-15: Na ro do Ibana huhut mamboan upa hombar tu na niulana be. Nunga dilumbahon Jesus haroroNa nian di Mateus 25: 31-46, hamamasa ni i do na nidok ni turpuk on. Paboa na ro do Ibana pasahathon hatuaon tu angka na porsea, na sada dibagasan Ibana (ay.14). Ima angka na marsihohot manghaporseai Ibana agan pe manaon na hansit, na porsuk, didok: “Sai burju (seyialah) ma ho rasirasa mate; dung i lehononku ma tu ho tumpal hangoluan i!” (Pangk.2:1ob). Jala hona uhum ma ianggo halak parjahat, na digoari angka biang: ima angka siulahon rasun, angka parmainan dohot pamunu dohot sioloi na so denggan rodi nasa manghaholongi jala na mangulahon gabus” (Ay.15). Jadi diharoro ni Tuhan i tarbagi dua do hajolmaon i sogot (2 Korint 5:10). Na satia dapotan tua sian adopan ni Debata, jala na so satia hona uhum do sogot. Ala ndang taboto manang sadihari harorona, tarjou do hita songon na tu huria na pitu i, asa paubahon roha jala marsihohot hombar tu hata ni Debata mangadopi angka na masa, ai di angka sisongon i do hatuaon marsihohot hombar tu hata ni Debata mangadopi angka na masa, ai di angka sisongon i do hatuaon sogot i, sihirimon i, siteanon ni angka na mamburi abitna be, marhite mudar ni Kristus i, ai holan i do na tuk mamuri hita sian pardosaonta be. Boha ma Huria na pitu i mamuri abitnasida na ingkon tiruonta nuaeng. Epesus: disuru do asa manadingkon ngolu holong, dipangido asa mulak (muba), molo ndang hona uhum. Smirna didok: nang pe ro pangunjunan, hot ma burju rasirasa mate dungi taruli ma di tumpal hangoluan. Pergamos; Denggan do nian, alai adong na mangoloi poda ni si Bileam gabe mangulahon parmainanon (4 Musa 31:16) poda na sala, dijouhon asa muba nasida. Tiatira; pasombuhon panurirang pargapgap, mangulahon parmainanon. Dijouhon asa muba molo ndang hona uhuman. Sardes; tarpodom, dijouhon asa muba, jala tarsunggul ma di tugasna. Philadelpia: otik do gogonasida, alai diradoti do hata ni Debata (Pangk.3:8-0). Laos dipatogu do asa ditiop tumpalna, unang adong na mambuat i sian nasida (3:11). Laodikea; marngolu dangoldangol sisilon (3:15-17), dijou asa marhamubaon (3:19). Sude na pitu huria i dijouhon asa managihon hata ni Debata. Sai diujungi do ganup Huria didok : “Ditangihon na marpinggol ma na nidok ni Tondi i tu angka huria.” Ingkon sada do roha ni sandok ruas ni huria manangihon hata ni Debata di ngoluna be (Rom 10:17; Luk. 11:28).\n4. Ayat 17; Jou Ibana asa dohot na humaliang manjou GoarNa. Namarlapatan do ia Tondi i mangajari dohot mangalehon gogo tu oroan i (huria) manjouhon : “Ro ma Ho”! Sude i patorangkon tu hita gabe dohot na asing manjouhon ala ni panindangionta na pinargogoan ni Tondi Parbadia. Disi ma substansi ulaon laho mamaritahon Barita Nauli. Marhite hata, pambahenanta, parsaoranta sandok gulmit ni ngolunta ingkon do gabe panindangion tu halak na humaliang hita. Halak na sada dibagasan Kristus, tongtong do tarjou mamaritahon Barita Haluaon i saleleng ngoluna. Tu angka nasida na bertanggung-jawab di pangkirimon sisongon i do gabe manjalo: aek hangoluan, ima bongot tu haluaon sogot i, tu surgo hasonangan i. Disi ma patar hasadaon ni angka na porsea i, ima hasadaon na manongtong ro di salelenglelengna. Ido nanidokna Huria hatopan ni halak Kristen angka na badia. Sada tongtong salelenglelengna dohot Jesus Tuhan i. Ndang dohot disi angka na so manjalo habadiaon sian Kristus (na so porsea) nang pe marngolu nasida idaon di portibi on rap di huria na tarida sinuaeng, ai holan angka ruas ni huria na badia na so tarida i do nanidokna di ponggol patoluhon hata haporseaon i.\nv Naeng ma tangkas hasadaon na jinouhon ni turpuk on tu hita. Asa hasadaon na nidokna i tu hita asa tarida ngolu na marpanarihon tu dongan jolma marhite parsaoran, nang kepedulianta mangurupi d onganta na dibagasan haholomon, haotoon. Ngo ni na porsea di Jesus Kristus sude tarjou pauliulihon portibion marhite angka pambahenan na marlapatan tu na dihumaliangna. Asa hasadaon i mardasor tu sunstansi ni haluaon na sian Jesus i, paluahon sandok portibi on. Sude angka na tinompa ni Debata mandapot haluaon i. Hasadaon i ma jo na ingkon sipahebahebaonta dibagasan ngolunta (ingot ma motto ni GKMI : Ut Omnes Unum Sint= supaya mereka satu adanya, bnd. Joh.17:21 Asa sada nasida saluhutna; songon Ho, ale Amang, di bagasan Ahu jala Ahu di bagasan Ho, songon i ma nang nasida di bagasan Hita, asa porsea portibi on, Ho marsuru Ahu ). Tarida ma ngolu sisada upa jambar haluaon, sisada haporseaon, sisada ulaon zending.\nv Goar ni minggunta ima minggu Exaudi na marlapatan: sai tangihon ma soarangku, ale Jahowa. Soara joujou i boi do tangkas soarahononta marhite tangiang, asa ditangihon Jahowa hita (songon udut ni turpuk evangelium minggu Rogate na salpu i). Dibahen i, ala guru di Ibana do saluhutna songon na tarida dijolo nangkin, hot ma hita so mubamuba holan manjou Ibana di angka na masa di ngolunta di portibi on. Holan Ibana do na tuk paluahon hita dalan basabasa. Ala ni i, holan Ibana do jouonta marhite partangiangonta. Ai holan Ibana do na tuk mangurupi hita, patauhon hita mangadopi sude na masa di pardalanan ni ngolunta. Horas Mar-Exaudi. Amen.S\nPosted by Ebenezer Munthe at 21.39


Wp/bbc/Surat Batak - Wikimedia Incubator\n< Wp | bbcWp > bbc > Surat Batak\nTulisan "Surat Batak" di bagasan Surat Batak (Variasi Toba)\nSurat Batak i ma goar aksara na diparhaseanghon tu manulis hata Batak Toba do pe hata Batak Karo, Batak Angkola, Batak Mandailing, Batak Pakpak dohot Batak Simalungun. Adong do lima variasi sian Surat Batak i ma Toba, Karo, Simalungun, Angkola-Mandailing dohot Pakpak. Surat Batak nian dipangke halak Batak holan tu hadatuon, manggurit surat (tarmasuk pe pulas), andung-andung (holan di Karo, Simalungun dohot Angkola-Mandailing), hususna hadatuon na godang ditulishon Datu. Nang pe di ujung ni abad 19, Surat Batak dipangke tu manulis surat resmi sian harajaon manang cap harajaon.\n1 Karakter Huruf\n1.1 Ina ni Surat\n1.2 Anak ni Surat\n2.1 Pamangkeon Pangolat\n2.2 Pamangkeon anusvara dohot visarga\nSurat Batak i ma tarsundut sian surat Pallawa sian rumpun surat Brahmi jala marrupa abugida manang alfasilabis. Aksara nian do pe dijou surat si sia-sia manang surat na sampulu sia, alana adong sampulu sia huruf di bagasan Surat Batak nian. Adong do dua jenis Surat Batak i ma ina ni surat dohot anak ni surat.\nJojoran ni Surat Batak di Karo, Simalungun dohot piga luat Toba i ma:\na/ha ha/ka ba pa na wa ga ja da ra ta sa ya nga (nya) la (ca) i u\nVan der Tuuk manjojorhon Surat Batak tu manggurit hata Batak Toba dohot Angkola i ma:\nDi bagasan versi ni van der Tuuk, jojoran Surat Batak di Mandailing ditambahon muse huruf ka dohot ca. Huruf ka dohot ca nian ditompahon sian huruf ha dohot sa na dilehon tompi. Anggo jojoran ni Surat Batak di Dairi (Pakpak) songon na dijojorhon van der Tuuk i ma:\npa na ka ma ra ba ja sa la ga nga ha da wa ta ya i u\nOn ma tabel ina ni surat i ma:\nAdong do variasi na asing sian huruf ni Surat Batak nian i ma:\nNa Diparhaseanghon di Mandailing\nTa Sipata dipangke do pe di pustaha ni hata Batak Toba\nWa Sipata dipangke do pe di pustaha ni hata Batak Toba\nAnak ni surat i ma sada diaktrik na ditandahon tu anak ni surat tu mangubahon pandokhonan. Anak ni surat nian boi do mangubahon soara vokal sian /a/, gabe hurup vokal na asing, manambahon tanda /ng/ dohot /h/ (holan di Simalungun, Karo dohot Pakpak), manambahon tompi tu manggantihon ha dohot sa gabe ka dohot ca di Angkola dohot Mandailing jala mamatehon vokal /a/.\nKabêrêtên Podi (Pakpak)\n-o Kêtolongên (Karo)\nSiala, Sihora (Toba)\nSiala Ulu (Angkola-Mandailing)\n-ou Hatulungan (Simalungun)\n-i Haluan (Simalungun)\nHaluain, Hauluan, Haulian, Siulu, Uluwa (Toba)\nHaminsaran, Hamisaran, Paminggil (Toba)\nSurat Batak digurithon sian hambirang tu siamun. Songon Aksara Brahmi na asing, Surat Batak ni on puna soara /a/ di ganup huruf konsonan nian. Jadi di tingki manggantihon soara /a/ gabe soara vokal na asing, digantihon anak ni surat do soara /a/. Adong do pe tambahan diaktrik sian virama (pangolat) na diparhaseanghon tu mamatehon vokal /a/, anusvara tu manambahon soara /ng/ jala visarga tu manambahon soara /-h/.\nAplikasion anak ni surat mamangke surat "ka"\nPangolat dipangke tu mamunu huruf vokal na adong di ina ni surat. Anggo di suku kata tartutup na marrupa konsonan-vokal-konsonan, anak ni surat digurithon di antara ina ni surat dohot virama (pangolat, pênêngên, panongonan).\nSongon contoh na adong di toru on:\nPamangkeon anusvara dohot visarga\nSoara anusvara (-ng) dohot visarga (-h) i ma dipangkeon di ginjang ni ina ni surat di bagian siamun dohot anak ni surat.\nSongon i ma contoh ni pamangkeon anusvara dohot visarga:\nTompi i ma sada diaktrik na diparhaseanghon di Mandailing binahen di ginjang ina ni surat. Diaktrik nian dipangke asa manggantihon soara ni 'ha' gabe 'ka' jala 'sa' gabe 'ca'. Songon nian ma rupa ni tompi;\nPustaha di bagasan hata Batak Toba, di parmulaan tahun 1800. Pustaha nian tarsimpan di Robert C. Williams Paper Museum na maringanan di Atlanta, Amerika Serikat\nSurat Batak na digurithon di atas bulu jala mamangke hata Batak Simalungun na tarsimpan di Museum Nasional Etnologi di Leiden, Bolanda\nPustaha hadatuon na diparhaseanghon pardatu. Pustaha nian tarsimpan di Museum Nasional Etnografi Leiden, Bolanda\nPustaha Batak na tarsimpan di Universitas London\nSurat Batak na digurithon di bulu jala mamangke panutup na dibahen sian hayu. Tarsimpan di Tropenmuseum Amsterdam, Bolanda)\nPustaha Batak Toba na tarsimpan di Tropenmuseum Amsterdam, Bolanda\nUli Kozok, Surat Batak : Sejarah Perkembangan Tulisan Batak Berikut Pedoman Menulis Aksara Batak dan Cap Sisingamangaraja XII, Jakarta : École française d’Extrême-Orient dan Kepustakaan Populer Gramedia, 2009 (Hata Indonesia)\nArtikel sian Omniglot na marjudul "Batak Script and Languages" na marlapatan Surat dohot Hata Batak (Hata Inggris)\nKatalog ni sigurithon Surat batak na adong di Museum Antropologi Universitas Michigan, Amerika Serikat\nRetrieved from "https://incubator.wikimedia.org/w/index.php?title=Wp/bbc/Surat_Batak&oldid=4758678"


DANIEL PANE: Jamita/ Khotbah Minggu III Dung Trintatis: 24 Juni 2012\nJamita/ Khotbah Minggu III Dung Trintatis: 24 Juni 2012\nDebata na so boi antusan sian habisuhon ni portibi on sandiri !\n(Job 38: 1 – 11)\nDigurithon: CPdt. Daniel Bonardo Pane, S.Th.\nHKI Patane, Res. Patane\nGanup jolma na di portibi on pasti do hea mangadopi parungkilon manan parsitaonon jala boi do parungkilonna manang parsitaonon na diadopi i, mansai borat manang dokdok. Jala, boi do rajumanta, ndang adong halak na diportibi on na sae holan marungkil manang marsitaonon di ngoluna. Jala pargabus situtu do halak na mandok: “ai holan na marungkil do au na mangolu on”. Parungkilon manang parsitaonan na mansai dokdok, boi do mambahen jolma i gale, mandele jala so marpanghirimon (na boi mambahen jolma i mangulahon songon halak naung so marpanghirimon (hopeless) isarana bunuh diri).\nIse do na mangadopi parungkilon manang parsitaonon? Songon na dipatorang di ginjang, didok ganup jolma. Marlapatan ma i, halak na daulat manang na jahat, tong do hape mangadopi parungkilon manang parsitaonon. Halak na so marminggu, manang na so hea marminggu tong do mangadopi parungkilon. Molo songon i, aha ma laba ni na burju manang na daulat molo tong do marungkil manang marsitaonon di ngoluna? Torop do halak tarlumobi na burju mandok: dia do labangku na ringgas marminggu dohot mandohoti partangiangan, hape tong do marungkil au manang marsitaonon, jala tong do pogos. Molo songon i, ingkon rajumanta do muse, aha do lapatan ni sitaonon manang parungkilon i? Na so diida manang na dipaso Jahowa do halak na daulat i marungkil manang marsitaonon?\nSongon sada patujolo, boi ma taida sahalak na daulat di bagasan parungkilon manang parsitaonon na mansai dokdok marhitehite bungku ni turpuk on. Ala ni i, ingkon manat do hita mangihutihuthon bungku ni turpuk on, asa taboto songon dia do pardalananni ngolu na daulat i di parungkilonna manang disitaononna, asa unang masa salah mangantusi taringot bungku ni turpuk on.\nSahat ma hita tu hatorangan ni turpuk. Andorang dipatorang turpuk jamita on, hupatorang ma patujolo pardalanan ni bungku ni turpuk on sahat tu turpuk on, asa boi dilapati pardalanan ni turpuk jamita on. Di bindu 1 di bungku on, dipatorang do taringot ise do si Job, jala dipatorang ma mula ni parsitaonon ni si Job di ngoluna. Di bindu 1 on ma patar dipabotohon, sian parbinotoan ni Jahowa do manang aha na masa tu ganup halak, tarlumobi na niasianna, jala adong do sada hal na mansai ringkot di hangoluhon ni ganup halak, taringot hosa ni jolma, ia hosa ni jolma i, ido sasintong na na umringkot di ngolu ni jolma jala tung na so adong na boi mambuat hosa so ingkon Jahowa sandiri na mambuat, ai sian Ibana do i. Di bindu 2, dipatorang lam tu dumokdok manang tu hansitna parniahapan ni si Job, sahalak na daulat. Laos di bindu 3 ma tarida ma, ia si Job sandiri nunga naeng ndang manahan di parniahapanna i. tarida ma di na mamburai ari hatutubuna.\nDi bindu 4 – 37, dipatorang ma taringot pangkation ni si Job tu angka donganna. Nang pe nunga dumokdok parniahapan ni si Job, tung so adong do angka dongan ni si Job boi mangalehon hata apulapul dohot hata togar. Pola do diuhum angka donganna i ibana di parsitaononna i. Dipangkation ni si Job rap dohot donganna i, si Job angkat bicara na manggombarhon tuntutan, boasa boi songon i parniahapanna hape halak na daulat do ibana. Jala disi ma si Job pabotohon angka hadaulatanna di parngoluanna, jala dison ma si Job naung so manahan be di dokdok parniahapanna (Job. 23 – 24; 26-31). Songon i ma jotjotan angka jolma, mangasahon angka ulaonna na denggan diadopan ni Jahowa di parsitaononna, na manggombarhon Jahowa dang adil tu angka na mangulahon na denggan di parngoluanna.\nLaos diuduti tu turpuk jamita on, ro Jahowa tu si Job marhitehite angka habahaba. Haroro ni Jahowa dison, ima naeng mangalusi taringot tuntuttan ni si Job di tongatonga parsitaononna. Dipangkataion di turpuk on, dipataridahon do taringot huaso dohot gogo ni Jahowa, tung na so adong do na boi mambatasi huaso ni Jahowa. Jala on ma na gabe kritikan tu ganup halak, termasuk tu si Job na holan mangantusi Jahowa sian parbinotoann manang habisuhon na adong di ibana. Jala boi do torop do halak naeng mangatur Jahowa marhitehite habisohonna. Dirimpu toropan ni halak do habisuhon manang aha na adong di ibana, boi gabe mangatur Jahowa laho mangulahon ulaon-Na.\nTurpuk jamitaon sasintongna berlanjut do sahat tu bindu 41. Alai ala naung diaturhon na naeng sijamitahon holan tu ayat 11, umbahen i sahat di ayat i ma panorangion ni turpuk on, alai nang pe disinggu saotik sahat tu panutup ni bungku ni turpuk on.\nAyat 1 – 3, dipatorang do parhitean ni Jahowa ro tu si Job jala manghatahon hata-Na. Jala dimulaima sian mangajuhon sungkunsungkunna sasintongna na so boi alusan ni si Job manang jolma sian parbinotoan manang habisuhonna sandiri. Jala di ayat 3, mansai tangkas do dipabotohon haradehon ni si Job laho mangalusi sungkunsungkun na naeng sinungkun ni Jahowa tu ibana. Hata mangajari di ayat 3 on, dang marlapatan si Job gabe guru, alai adong tuntutuan paboahon (terjemahan bahasa asli: memberitahukan) taringot tu sungkunsungkun na disungkuhon Jahowa tu ibana.\nDi ayat 4 tarida ma Jahowa na menantang si Job dohot perbinotoan na adong di ibana. Jala dison ma patar, ia habisuhon ni jolma tung na so boi do manimbangi angka na binahen ni Jahowa tu jolma. Laos di ayat 5-7, dimulai Jahowa ma sian ulaonna na manompa jala na mangatur angka na niulana. Nda holan insiatif Jahowa sambing do sudena i, na mambahen sudena mansai uli jala singkop di jolma i? Tung so hea do Jahowa manjalo panuturion manang gogo sian jolma i. Tung songon dia pe timbo ni parbinotoan ni jolma taringot portibi on, tung so boi do i gabe patohan tu ulaon ni Jahowa.\nAyat 8-10, tarida ma gogo ni Jahowa do na mangatasi sandok na tinompa-Na. Laut dipangantusion ni teologi PL (Padan na Robi) martudutudu tu hagogoon ni portibi on, jala boi do laut pangoluhon laos pamatehon jolma i. Berarti hagogoon sian portibi on, tong do di toru ni huaso ni Jahowa. Molo taida ayat 9, hata “ombun” di teologi PL marlapatan do i hamuliaon dohot hasangapon. Berarti, sian Jahowa do haroro ni hamuliaon dohot hasangapon. Jala di ayat 10, Jahowa do na mambuhul angka na binahenna. Sude na i, marlapatan, tung Jahowa sandiri do na patupahon angka na uli dohot na singkop di ganup parngoluan ni jolma. Jala marpardomuan ma i tu hatoran na naung dipatorang di ginjang, sude na marhosa, ima milik ni Jahowa do saluhutna.\nAyat 11, angka galumbang marlapatan tong do i memiliki hagogoon. Boi do galumbang i mambahen mate jolma. Di ayat 11 mansai tangkas, ia galumbang pe unduk do maradaphon Jahowa. Molo songon i, aha ma sipangasahon manang ulaon dia do na boi sipangasahon maradaphon Jahowa? Tung na so tolap do angka ulaon ni jolma manang habisuhon ni jolma laho sipatudohon tu ulaon ni manang huaso ni Jahowa? Molo songon i do hape, nang pe dibagasan parungkilon manang sitaonon na dokdok jolma i, unang ma mangasahon ulaonna na denggan maradophon Jahowa. Berarti aha do na pinangido disi?\nMolo talanjuthon sahat tu 41, sude do dipabotohon Jahowa tu si Job taringot tu huaso-Na, jala laos diuduti ma di bindu 42 na paundukhon diri si Job dohot manolsoli angka pambahenanna nang hatana pe. Dipabotohon Jahowa tu huasona laho pataridahon pangaramotion dohot pandonganion-Na tu ganup na tinompaNa, jala ndang adong na so sian parbinotoan ni Jahowa aha na masa di tinompa-Na.\nMolo manat tapaihuihut patujolo sahat tu hatorangan ni turpuk Jamita on, tontu do nunga boi taalusi angka sungkunsungkun na husungkunhon di patujolo turpuk on. Alai ingkon boi do taantusi aha do tujuan ni sitaonon manang parungkilon. Sitaonon manang parungkilon ndada sian Jahowa. Ndang hea Jahowa patupahon sitaonon manang parungkilon. Alai dipaloas Jahowa do sitaonon manang parungkilon ni songgop tu jolma. Parungkilon manang parsitaonon boi do marlapatan tu uhum ni Jahowa. Alai unang holan sebatas tu pangantusion si songon i. Parsitaonon manang parungkilon boi do dalan ni Jahowa laho patandahon dohot papatarhon pangurupion dohot pandonganion-Na tu ganup na tinompa-Na, termasuk ma tu jolma. Laos i ma na patubuhon hasatiaon di haporseaonna nang pe mansai dokdok sitaononna i. Jala halak na satia dibagasan haporseaonna, taruli do dua hali lipat ganda sian na jinalo na hian, molo nunga jumpang tingki na denggan na pinatupa ni Jahowa.\nDi tingki nuaeng, torop do jolma mangalului ragam angka na instan jala praktis alai boi mamuashon hagiotna. Laos songon i ma nang torop ni jolma na mangalului dalan pintas, jala instani asa boi ibana malua sian angka hasusaan manang parungkilon na diadopi. Alani i, torop ma jolma tarlumobi halak Kristen holan mangasahon angka parbinotoanna manang ulaonna laho haluar sian parungkilonna i. Dipabotohon Jahowa pe angka huaso dohot gogo-Na tu si Job, laho mambuha (open) pangantusion ni si Job taringot Jahowa, Debata na dihaporseaon-Na i.\nSian turpuk on, boi do ganup jolma tarlumobi halak Kristen na sai olo maeoleol (molengmoleng) haporseaonna molo songgop sitaonon manang parungkilon di ngoluna. Jotjot do mandok, “didia do Jahowa, nunga torop angka ulaon na denggan na naung huula, ringgas do au martangiang huhut marminggu, alai boasa ma sai tong au marungkil di ngolu on?” Marhite turpuk on, tangkas dipabotohon, ia Jahowa na tahaporseai marhite Jesus Kristus jala na mangaramoti parngoluanta marhite Tondi-Na na badia, ima Debata na pargogo na so hatudosan. Tung so hea do Ibana manadinghon jolma na tinompa-Na i punjung manaon angka sitaonon i. Molo nunga dapot tingkina, dapot ma parbue ni hasatiaon i, dua hali marlipat ganda. Jahowa, Ibana ma na mandongni hita ganup ari ganup taon, tumpahanNa do langkangta urupanNa do hita manaon. Amen.\nDiposting oleh Daniel pane di 03.19\nJamita/ Khotbah Minggu III Dung Trintatis: 24 Juni...\nKHOTBAH PENTAKOSTA I, 27 MEI 2012


Martangiang ma hita…. – Amani Partogi\nSehat babi i…. →\nMartangiang ma hita….\nPosted on 29 Mei, 2009 by Hendry Lumban Gaol\nDung simpul ulaon partangiangan i, somalna do dibaen namanjabui songon kopi manang tes manis, jala dison ma nasida masisisean manaringoti akka aha naporlu jala aha barita a adong diluat i. Jala dipillit do na gabe parhobas di partangiangan di minggu na naeng ro.\n“Imadah, anggo partangiangan lingkungan di minggu na ro ima di lingkungan pitu di jabu amanta amaniTogos ma jo”\n“Nauli amangamang pastor” ninna amaniTogos huhut ma ganup nasida masisosoan asa unang lupa laho mandohoti partangiangan balik mingguna i.\nAi marsoring-soring do na manjabui partangiangan I, songodi do dibahen nasida asa ganup jabu ni akka ruas I dapotan. Tutuma nian sian minggu tu minggu lam tu ringgasna do nasida laho patubegehon hata ni Debata napinatolhas marhite naposona, sahalak pastor naposo na, ipe dope di tabalhon di paroki na met-met i. Marnamalo do tahe anggo pastor on mambuat rohani ruas I, burju muse jala dang marnaloja patolhashon akka jamita i, akka hata ni Debata.\nNang songoni tu akka ama naposo, ditopot pastor I do tu parpungu-punguan ni akka ama, dilapo, dialaman, dikode tuak, didia pe taho. Ai dang tor marjamita di ula, alai marhite na mangalean panorangion di parngoluon siganup ari, akka parsorion di ngolu siapari, sahat rodi boha manuan eme dohot denggan. Dimula na I, hurang do panga-uon ni akka natorop i. Ai molo dung ro pastor I rupani tu lapo tuak I, tor sip be do nasida, hohom, tarlumobi diakka ruas naung tinanda ni pastor I, songon amaniTogos nang siJamordong tor lao do manginsugut tu pudi-pudi i.\nNanget jala sai diajar-ajari pastor on ma nasida marhita parsaoran siganup ari. Ai olo do sipata diarahon manang na dijou akka dongan ama I rappak mangopi tu jabuni pastor I, hape sada maksud dohot tujuan, asa unang lalap do na markoa nang mar dobol disi.\nSada hahuranganta ima, molo nunga mandok tangiang, pittor sude do humitir. Olo do dang ro partangiangan asa unang didok mambaen tangiang. Nang di pestape, olo do sai parpudi mangan asa unang ibana sibaen tangiang laho mangan. Nian tutu do, songon na bakkol do baba mandok hata tangiang on, atik na boha i.\n“Di partangiangan minggu na ro, hamu ma jo amang Jamordong , mambaen tangiang pangondianon, ai holan hamu nama naso dapot tugas” ninna pastor on.\nDimula na I, dijua ibana do, tung godang do dalan dibaen ibana sidalianna asa unang ibana siaben tangiang. Alai ala gomos dipangido pastor on, gabe di oloi ibana, jala dang lupa ibana mangido tu pastor I asa diajari martangiang na denggan.\nDung dapot tikkina, dapot arini partangiang I, nunga hobas be nasida lao tu jabu ni amaniTogos. Borhat ma nang siJamordong diboan ma bibelna. Alai dua ari andorang so I, nunga sai diapil-apil ibana tangiangna, dipahulahulakkon dijabu. Tung holsoan do NaiAdopan iama parsonduk ni siJamordong mida ibana.\n“Ai diboto hodo innon mambaen tangiang pangondianon, sotung pailahon dah!”\n“Ai nunga iba did ok pastor I, jala nunga marsiajar au”, ninna mangalusi huhut ma dipasuman na martangiang on dijolo ni niolina i. Denggan do tutu hata-hata ni tangiang i.\nAlai, andorang so sahat tu jabu partangiangan I, disolpukkon siJamordong do lao tu lapo ni amaniAgatan mandorgukhon salokki, asa songon na barani mandok tangiang on, ninna ibana alasanna.\n“Bah, ai tudia lae songon na ias pahean I” ninna akka doli-doli na marpungu di lapo i. Ai godang do doli-doli disi marendei, paima bot ari huhut minum tuak.\n“Olo bah, tu partangiangan do bah, nga songon na leleng nasodohot I, alai hatop dope ari, bah ni inuppon ma jo sagalas gajjang” ninna huhut disobur tuak na on.\nPola do lalap ibana satokkin di lapo I, mambege-gebe akka naposo I marende jala manginum tuak i. Dung dapot tikkina, hehe ma ibana jala borhat tu jabu ni amaniTogos.\nDapot ma tikkina martangiang, dungi didok amanta Pastor on ma sian jolo manjouhon asa dibaen siJamordong tangiang pangondianon.\n“Baen hamu ma amang tangiang pangondianon I, molo tung adong dihita na rikkot sitangiakkononhon, boi ma dipasahat tu amanta siJamordong asa diboan annon ditangiang”\n“Ima tutu amang pastor, ianakkon nami nabaru tammat sian parkuliahan asa hatop dapot karejo, nang tinodohonna lao UAN nama asa bulus-bulus sude, unang adong akka abat-abat, songoni tinodohonna si Arta nadi SMP ala dibagasan parsahiton do, nang siappudan I pe ujian do kalas onom” ninna amaniTogos huhut hundul muse.\nDungi hehe muse akka na asing mandok akka na adong dirohana be, aha naeng siangiangkonon na.\nAndorang so dipasahat hata tangingan, da molo dikatolik sai songon na diligatohon do hata ‘martangiang ma hita” asa badia ualaon i. Dungi dialusi ruas ima muse dohot hata “tangihon ma tangiang nami”. Andorang so partangiangan I, nunga diapil-apil sijamordong boha legato ni hata tangiang i.\nDungi jonjong ma ibana dah, dipadenggan saotik paeheanna, jala diserbeng tuhumaliang tuliat na lolo tu akka ruas na mandohoti partangiangan I, ai pola do torop na ro i. Alai tutu, tamba do habaranion ni ibana ala nunga marsampur tu kambing-putih nakkinon dua dorguk.\nDimulai ma “Martangiang ma hita” ninna ibana.\nTor mallakak-lakak ma jolma I mekkel mambegesa. Bolak bohina, jala maila situtu ibana. Aha so mekkel jolma i. Ai lagu ni ende SIGULEGULEPPONG do dibaen ibana, ima apala pas lagu ni sada ma dua tolu….. AI naso dialusi jolma ido. “sigule-guleppong”. Huroa nga mangula rarui, jala di ingot ibana boha legato ni ende I di lapo nakkinon.\nNaburju partor I, nang pe tong nunga geok dibagas rohana dipatikkos ibana do boha pandohanna. Dung salpu I, di uduti siJamordong ma muse tangiang I, tong do barani ibana, bohama habaranion ni kambing-putih. Nangpe akka natorop I nunga adong mallikik molo diingot lagu sinakkinon.\nDibilangi ibana ma sada-sada ninna ma” ima tutu, ianakkon ni huriam sian amaniTogos, naung sidung sikkolana, sai homa mangalehon pandaraman, songoni nang tinodohonna na UAN, lehon pikkiran na tio asa boi di alusi akka sukkun-sukkun na jinalo ni ibana, songoni ma si Arta nadibagasan parasiton, pamalum Tuhan. Tuhan nami jala Debata nami, didongan nami naso boi ro dope mandohoti partangiangan on, manang didia pe homa na mangaramoti, Nang par-taonan ni jemaat mu radoti jala padao sian akka pangago…..”\n“Osse jo tahe, lupa au, anak ni amaniTogos adong kodo sada nai hape ima siappudan I, ai mardomu UAN nuaeng pasu-pasu ma tong” ninna ibana dang sadar ibana. Dang tartahan jlma I be, nunga godang na mekkel mambegesa, ai didok “osse jo tahe…”\nDang parduli ibana, ditorushon do muse, alai ala nunga godang na mallikiklikik di sugut-sugut an alani Manahan ekkelna dipasidung ibana ma ajal didok ma muse “Eah,..godang kodo hape Tuhan sipangidoon nami, alai nang so hudok hami Tuhan, nunga diboto Ho I, butima, amen…..” ninna ibana, alai andorang so hundul ibana didokkon ibana kodo muse “eaahh,…..matte ho!!!”\nPos ini dipublikasikan di HATA SO PISIK dan tag Hendry Lbn Gaol. Tandai permalink.\n2 thoughts on “Martangiang ma hita….”\n19 Mei, 2012 pukul 11:37 pm\t Balas\nadong hea dongan martangiang dipunguan parmargaon, molo hasomalanna sai ditangiangkon do sude jojor akka anggota ni punguan i, ….Mantangiang ma hita bapak disorga(dsappur2), mauliate ma diho ala asi ni roham marnida hami…..marningot hami tong tu dongan nami naso rap dohot hami ima si Pasaribu si…(leleng ibana mangingot) diulahi ma muse … dongan nami amantasi… ala sodiingit be disukkun ma nadihambirangna kebetulan au di hambirangna. gabe hualusi ma …siaritonang.. nikku pittor di udutima muse tangiang i …Imatutu Tuhan siaritonang do hape naso ro…. sai mallingiklingikma soara ni akka punguan i mambege hata ni tangiang ni Amantai.\n27 April, 2013 pukul 6:46 pm\t Balas\nhuahahaaaaaaa.ha.ha…..apa betul brani lagi dia nampakkan muka


SONGON BONANG DI PANSOPAN - PALAMBOKPUSUPUSU\nHome » BUDAYA » SONGON BONANG DI PANSOPAN\n03 September 2017 BUDAYA Edit\nTansiswo Siagian dohot Monang Naipospos\nPanurat : Monang Naipospos\nMolo mambahen rupa ni bonang, ragam do pangulahonna. Ditubar do asa marrupa narara, disop do asa marrupa nabirong. Di pansopan i disintak disornophon do bonang i mambebe asa dos rupana asa unang marlaok dung ditonun bahen ulos. Halak pangandung, jotjot do ditudoshon dirina songon bonang dipansopan manurisahon pardangolanna na sipata disintak, sipata ditombomhon.\nParsorion na tuhuk hinorhon ni hapogoson, parsahiton, harugian dohot hamatean sai soluk do i diparngoluon ni deba jolma. Ima angka parsorion na so tarpasidingna, na so sian pambahenan ni donganna jolma. Adong do parsorion i ro hinorhon ni bojok ni roha, didok natuatua ma; “Taha-taha tu pat, songon panghudali ni na so malo”. Molo hinorhon ni tangkang ni rohana do, didok natuatua ma; “Binahen ni timbahom do timbaho lata, binahen ni pangalahom do umbahen na hona hata”. Molo ala ni hateaomonna di ulaonna do jala dilalapi parnonangon, didok ma i “Lilian martanjung, lupa mangusa”. Deba adong parsorion i hinorhon ni na so adong pangurupion sian donganna, ima halak parbiasbias.\nNada holan ala ni hahurangan asa ro pardangolan di sada jolma. Sipata do i nang hot dihasintongan pangulahonna alai sai dipabile halak diparsaoranna. Sipata dohot dipogo ngoluna, ala ni pangalaho ni halak na sai olo pajolo gogo, papudi uhum.\nSada do parsihohotan ni angka halak naburju di ngoluna, tung sura pe mamorso halak di na tutu, marsoada ibana di na toho pangulahonna, ndang holip angka i sian pamerengan ni Debata. Tung nasa batu ni sabi pe i, tarida do i sogot, nauli manang naroa, ima pos ni rohana. Tung sura pe dipabenda halak ibana diparsaoranna, songon bonang di pansopan dipasintak dipasornop, patanggo urat ni haserepon dohot bonor ni rohana do i. Tung sura pe mangosong halak nagogo marsoadahon hasintonganna, ndang masuak parsihohotan ni rohana bahenon ni i. Mandasdas gorakna do i, asa hobas mardalan maniop sipusipu panghirimonna manulu pardalananna.\nSongon pantil do halak na daulat marroha diparnidaan ni halak nabonor marroha. Ndang tinggang halak na marhaposan di hasintongan. Marhaporseaon do halak sisongon i, Debatana mangaramoti jala manata ibana ala serep ni rohana, unang manimbil tu siamun tu hambirang sian parbalohan ni uhum hasintongan. Tung songon sipusipu pe hataridaan ni hasintonganna i, marpanghirimon do ibana sogot, marsinondang do sipusipu i, imbuson ni alogo habahaba i, ima paruhuman. Torhon ma panailinna di hamamasa ni habahaba i, ndang polpol haporseaonna hinorhon ni haholomon. Tubu sitata dipambaruran, molo manumpak Debata, santetek nambur do hangoluan.\nTung sura pe songon bonang di pasopan ngolu ni halak partigor, ndang marioho rohana pasudahon ariarina. Ndang martutungkian ibana manderse manang mandele. Ndang tondan ibana manang sumurut sian dalan hasintongan marpanghirimon di haluaon. Diumbol do siulaonna paradehon bohalna. Benget do ibana marhadaulaton, marhahormaton, marhapantunon dohot marhaserepon. Dihaporseai do; “Tudoshon singgogop do pangunjunan i pareakhon buha siang ari”\nIanggo halak parjahat, siparngoluhon hagigian siparumpak patik sipailing uhum, tudoshon hau na tandean do i. Tung togos pe parjongjongna mariaia, marolopolop, jala marsonang-sonang, ianggo tondina nunga rupahon di hamatean. Marbiasbias do na bonor marroha mida halak pargeduk. Papeol uhum hasintongan do ianggo dasingan ni pangansi. Landit pe hatahata ni parjahat maneleng-neleng, amporotan do ibana maradophon uhum. Ndang tagamon holip manang ise sihatahon gabus, jala ndang lias sian uhum halak sitindanghon gapgap. Ndang ditumpahi sitiop timbangan hasintongan tangan ni parjahat sidurushon mudar ni na so marpipot. Pingkiran dohot pangalaho marparulanhon hagigian, manambori halumlamon do i, manambori parhosoman, manambori parbolatan di topi rurus. Songon bagot natuatua do halak parhosom, tarpangan unokna.\nTung diandunghon napinabile pe pardangolanna songon bonang dipansopan ala mardalan di uhum hasintongan, paima tingki parasian do i, ima sihirimonna mangapuli rohana. Tung mangegal pe angka parjahat namambahen haporsuhon marhite pangansion dohot pangaleaion tu donganna jolma, paima uhum madabu do i mandondoni tondina. Didok natuatua, “Sai tu na gong do hau marobo”.\n(Dienet sian blog; Tano Batak press Monang Naipospos)


Majalah Bina Warga HKI Online / e-magazine: Evangelium 02 Maret 2008 : Marlasniroha ma Hamu Dibagasan Tuhan i (Ul. Apostel 3 : 1 – 10)\nEvangelium 02 Maret 2008 : Marlasniroha ma Hamu Dibagasan Tuhan i (Ul. Apostel 3 : 1 – 10)\nJamita tu Minggu Letare - Tanggal, 02 Maret 2008\nOleh : Pdt. Berton Silaban S.Th (Pendeta HKI Resort Kandis)\nMolo tajahai buku Ulaon ni Apostel on, boi do manigor laho rohanta tu angka ulaon na pinatupa dohot na diulahon angka Apostel dung manaek Tuhan Jesus tu banua ginjang. Tarlumobi muse dung haroro ni Tondi Parbadia. Dapotta do disi angka ulaon nabalga songon tanda halongangan na pinatupa angka Apostel i. Alai dibalik ni i, manigor boi do muse dapot hita, ia tung tarpatupa angka Apostel i pe saluhutnai ndada ala ni hagogoon dohot hatauonnasida sandiri, alai holan ala ni hagogoon ni Tondi Parbadia do. Dibagasan ulaon ni Apostel bindu 3 on, dapot idaonta na gabe ondolan ima : panindangion ni halak Kristen dohot apostel na parjolo na mamboan nasida sai dibagasan paraloan dohot angka panungganei ni halak Jahudi na sai tongtong manggogo laho mangambati parbaritaon dohot parjamitaon ni angka apostel.\nSecara khusus diturpuk jamita on taida do tanda halongangan bolon napinatupa ni si Petrus dohot si Johanes ima napamalumhon sahalak na pangpang sian hatutubuna. Ganup ari sai hundul do napangpang i di jolo ni bagas joro lao mangharaphon asiasi sian jolma natorop. Dipatupa si Petrus dohot si Johannes sada tanda halongangan bolon marhitehite goar ni Tuhan Jesus.\n1. Ngolu Partangiangan patinggil pangkilalaan\nTung tandi do ngolu ni halak na porsea jala na mangolu dibagasan Tondi ni Debata sian jolma naso olo mangihuthon Jesus Kristus. Jolma na ginohan Tondi Parbadia sai diharinghothon do ngolu partangiangan (Gorik. prosexes, berdoa, sembayang). Jala on do na boi taida sian pengalaman halak Kristen dohot Apostel na parjolo. Dung hehe Tuhan Jesus jala digohi Tondi nasida, sai ganup ari do nasida marpungu di bagas joro ni Tuhan i martangiang pasahathon hamauliateon nasida tu Debata. Sapanghilalan do nasida di sude nahumaliang. Sada tanggungjawab do dinasida laho mangurupi angka na marhahurangan (pat. UL 4:32-37). Pandohan “Nangkok tu bagas joro “ ndada naeng paboahon ia bagas joro i maringanan secara fisik di atas tano na timbo, alai naeng patuduhon hinaarga dohot hasurungan ni bagas joro sian angka inganan na asing. Na badia do bagas joro i, alani i halak na naeng ro tusi ingkon jumolo badia. Hasomalan naasing na boi dapot idaonta sian turpuk on, sai torop do namamboan angka namarsahit, na martihas, pangidoido, tu bagas joro i, ima dilaho mangharaphon asiasi (Gorik. eleemosunen sian hata ‘elemon’ yang artinya belas kasihan).\nDisada tingki tongon dipukul 3 ima ditingki partangiangan, nangkok do si Petrus dohot si Johanes tu bagas joro laho martangiang. Di tingki i diida nasida ma sahalak na pangpang sian hatutubuna na ganup ari diusung jala ditaruhon dilambung pintu ni bagas joro namargoar nauli laho mangido asiasi. Mangihuthon Ul. 4:22, nunga lobi 40 taon umur ni napangpang on. Lobi 40 taon ma sai mangolu dibagasan ketergantungan tu jolma ibana. Manghirim ibana diasiasi ni halak na ro tu bagas joro i. Asiasi do napinangidona tu si Petrus dohot si Johanes. Alai andul lumobi sian i do dapotna sian si Petrus dohot si Johanes. Tangi jala tinggil do si Petrus dohot si Johanes diparungkilon napangpang i.\n2. Parsitutuon mangido mangungkap dalan gabe jumpangan\nDipanghilalahon si Petrus dohot si Johanes do sitaonon naniae napangpang i, pola do dipanotnoti nasida. Tung borat jala parir situtu do parungkilon na pangpang i. Dung dipanotnoti nasida didok ma: Bereng dompak hami (Gorik. ‘Blephon eis emas’, pandanglah kepada kami). Marhite pandohan on dipangido si Petrus do asa marsitutu na pangpang i dipangidoanna.\nSomal do ditingki i jolma na mangidoido ndang pola diida dompak bohi napasahathon asiasi i, sae ma holan tanganna na dipatedekhon. Tuhanta Jesus pe diajari do hita asa marsitutu di ganup pangidoanta (Pat. Mat. 7:7). Marhite pandohan bereng dompak hami, na pinangido si Petrus ima asa diparateatehon na pangpang i tu nasida. Dung dibereng napangpang i nasida, hirim do ibana disilehonlehon Apostel. Alai dung dibereng, ndang adong arta/hepeng dilehon tu ibana. Ndang adong dinasida hombar nahinirimna. Alai andul lumobi sian nahinirimnai do dapotna.\n3. Goar ni Jesus Paluahon jolma sian ragam ni sahit\nDipatudohon dison, ndada perak manang sere (ndada nilai materi na tumimbo) na naeng jaloon napangpang i sian si Apostel i. Pandohan ni si Petrus di ayat 6, “...perak dohot sere ndang adong diahu, alai na adong diahu hulehon ma tu ho: marhitehite Goar ni Jesus Kristus na sian Nazaret i, mardalan ma ho “. Pandohan on do na paujunghon sitaonon halak napangpang i. marhagogoon situtu do hata na pinasahat Apostel i manghorhon hamalumon ala mangasahon Goar ni Jesus Kristus. Asa ndada hape Apostel i napamalumhon ibana, alai Jesus na sian Nazaret i do. Ndang sian hagogoonna sandiri manang hadaulatonna umbahen na tupa hamalumon i, alai holan marhite goar ni Tuhan Jesus do. Dilehon Jesus do huasoNa, tondiNa tu angka naposoNa patupahon tanda halongangan asa lam patar do ditanda jolma ise do Jesus i, jala aha do ulaonNa. Dipangke Debata do angka panurirang, Apostel, pandita, guru, sintua, diaken pasahathon asiasiNa tu ngolu ni jolma. Marhite angka naposoNa lam tu dasipna ma jala tu toguna haporseaon ni jolma laho mangihuthon Kristus i. Ulaon ni Jesus ima laho paluahon jolma sian ragam dosa dohot pamalumhon angka na marsahit. Jala ulaon on ma napinasaht Tuhan Jesus tu angka naposoNai (Pat. Mat. 28:19-20) dung nangkok Ibana tu Banua Ginjang.\n4. Panandaon di asiasi na sian Debata patubu las niroha\nSecara hajolmaon tung maol do taantusi sangkap ni Debata na ro tu hita. Jotjot do ro tu hita pasupasu ni Debata di naso panagamanta. Songon na masa tu halak napangpang on. Nunga lobi 40 taon ibana ndang boi mardalan songon halak na normal. Hata ni Tuhanta mandok: Ndang adong na so tarpatupa Debata (Luk. 1:37). Lobi sian na hinirim na pangpang i dibahen Debata tu ibana. HuasoNa marhite Apostel i gabe paujunghon siatononna. Asiasi najinalona sian Debata patubuhon las ni roha di ibana. Marlas ni roha do ibana tu Debata pola mirjahirjak. Mandok mauliate ibana tu Debata disiala naung malum ibana sian sahit na dokdok i. Dirajumi ndang ala ulaonna na tama maradophon Debata umbahen na boi ibana mardalan alai hinorhon asi niroha ni Debata sambing do. Marlas niroha ibana tu Debata, ala nunga boi ibana bongot tu joro ni Tuhan (di pemahaman ni halak Jahudi ndang boi angka na marsahit dohot na martihas mamongoti joro ni Debata). Tanda halongangan na masa tu ibana ndang mambahen ibana gabe lupa mandok mauliate tu Debata. Ndang pintor laho ibana mandapothon keluarga nang sisolhotna paboahon aha masa tu ibana. Alai jumolo do ibana mandok mauliate tu Debata. Marnida na masa i, torop do jolma na longang. Ganggu rohanasida marnida na masai. Di roha nasida nunga tung leleng na pangpang i mangidoido dilambung pintu na uli di bagas joro i, alai nuaeng boi ibana mardalan, mirjahirjak marlas niroha mamuji Debata.\n1. Taharinggashonma ngolu partangiangon. Taakuhon do di bagasan ngolunta di partingkian on nunga lam tu godangna jolma na marsahit. Ndada holan parsahiton secara jasmani alai dohot do nang parsahiton partondion. Asa boi malum sahit i, aha do na boi taulahon ? Tahaporseai ma, ia tangiang ima dalan laho marsaor dohot Debata. Marhite tangiang diajari do hita mangido nasa sipangidoannta tu adopan ni Debata, jala marhite i boi managam hita di asiasi ni Debata (ptd. Mateus 21:22). Angka jolma na mangharinghothon ngolu partangiangon, ido na boi managam di hagogoon na sian Tuhan laho mangadopi sandok parungkilon na adong di ngoluna. Dihata ni endenta no 114 (HG). Somalna do angka halak sipartangiang tinggil diangka na masa di nahumaliangna, tangi jala tinggil di pangidoan ni halak na marungkil jala patut ingkon urupan. Naeng ganup angka naung manjalo asiasi sian Debata mangolu di bagasan tangiang. Tarlumobi diangka naposo ni Tuhan i, asa marhite angka parulaonta dohot pambahenanta tarlumobi napasahathon hata ni Tuhan i gabe mamboan las ni roha tu saluhut ruas ni huria jala hasangapon di Debata.\n2. Nunga godang tajalo asiasi na sian Debata, aha du na boi tapatupa diangka dongan na hahurangan? On ma na gabe tanggung jawabta. Ulaon ni huria ndada holan na pasahathon barita nauli, mar-koor, dna, alai naeng ma tongtong taulahon ulaon asi niroha. Godang dope siulahonanta di laho mangurupi angka dongan na marungkil. Hata ni Ap. Paulus mandok: “ Marsiurupan ma hamu manaon na dokdok”. Ingkon dohot hita mangkilalaon sitaonon na masa tu angka donganta. Nunga dia na taula laho mangurupi angka dongan na dibagasan sitaonon na dokdok i? Ulaon asiniroha na tapatupa ima singkat ni hamauliateonta tu Debata siala naung jumolo asi rohaNa tu hita. Jotjot do ro pangurupionna tu hita. Ulaon asi ni roha natapatupa ndada asa dibereng, dipuji halak hita songon na niulahon angk halak Parise. Alai naeng ma nian marhite ulaon asiniroha na tapatupa lam marsangap Tuhan i jala manghorhon pasupasu dohot las niroha di hita.\n3. Asa lam ganda asiasi na naeng jaloonta sian Debata, ganup ma hita mangharinghothon parsaoran na denggan dohot Ibana nang hita sama hita. Marhitehite parsaoran i do lam dapotta gogo laho mangadopi saluhut ragam ni parungkilon. Molo lam tapajonok parsaoranta tu Ibana, ndang pintor mura hita mandele tung songon dia pe borat ni parungkilon na masa tu hita. Ingkon marposniroha do hita di Tuhan i. Jala ingkon pos do rohanta di Tuhan i, na tuk patupahon tanda halongangan tu hita. Molo pos rohanta di Tuhan i, ido umbahen gabe sonang rohanta mangula ganup angka ulaonta. Roha na sonang ima jolma natarpasu-pasu. Hata ni endenta mandok: “Pasupasu na godang ima roha nasonang”. Sonang ma panghilalaanta molo rap hita dohot Jesus. Alani i, hombar tu goar ni minggunta “LETARE” na marlapatan Marlasniroha Ma Hamu, ingkon do marlasni roha hita di ganup panggulmiton ni ngolunta.\nNang Ap. Paulus didok do: “Marlasnirohama hamu tongtong dibagasan Tuhan i, Pilippi 4:4). Marlasni roha hita di Tuhan i naung umpasupasuhon tu hita ragam ni pasupasu partondion sian banua ginjang, dibagasan Kristus (Ep. 1:3). Jojot do lobi sian natapingkiri jala natahirim dilehon Debata tu hita. Alani i, marhitehite turpuk on disosohon do tu hita asa unang lupa hita mandok mauliate tu Debata disaluhut parsorionta. Molo tung pe ro parungkilon na borat tu hita, ingkon pos do rohanta na dipargogoi Tuhan i do hita marhite TondiNa mangadopi saluhutnai. Molo tung pe tahila ndang ro dope pangurupion sian Debata, taingot ma hata ni endenta no. 283: 2. Naeng gabe gombaran ni pos nirohantai, na sai tongtong do dilehon Debata pangurupionna, na tau las ni roha di hita hombar tu tingki halehetanna. Amen.\nPosted by Bina Warga HKI-Online - admin : happypakpahan at Wednesday, February 13, 2008


01.11 Gereja Katolik Maria P.O.K.-Sidikalang No comments\nSelasa 9 Juni 2009\n2Kor 1:18-22; Mat 5:13-16\nHamu do sira ni tano on! Hamu do panondang ni portibi on!\nGodang do halak Kristen di portibi on, alai piga ma na tutu mamparngoluhon haporseaonna? Ra ndang songon godang ni halak na mandok dirina Kristen . Boasa boi songon i? Ra mungkin Alana ninna rohana haporseaon i holan urusan dirina sandiri do. Alani , ninna rohana, tanda na marhaporseaon tu Jesus sae ma holan molo rajin marminggu, rajin martangiang, aktif gabe pangurus Gareja.\nHape nian, haporseaon tu Jesus i ndang holan marlapatan tu diri sandiri alai ingkon gabe sada kesaksian na marlapatan diparngoluan raphon angka dongan. Taringot tu si, di paingot Jesus hita ima hita on do sira dohot panondang ni portibi. Didok Jesus di hataNa hita “Hamu do sira ni tano on! Hamu do panondang ni portibi on!” ndang didok “Naeng ma hamu gabe sira ni tano on! Naeng ma hamu gabe panondang ni portibi on!” Jadi identitas ni halak Kristen ima nasida Sira dohot Panondang di portibi on, sada goar na adong di bagasan dirina, na ingkon diparngoluhon.\nLapatan ni hata i, tung mansai mura taantusi. Songon sira di parngoluan, tung mansai porlu, jotjot hita pangke manang allang. Sira i disaburhon tu sipanganon jala mambahen sipanganon i gabe tung mansai tabo. Alai ndang pola godang sira i dibahen tu sipangaon, alai siapnganon ni gabe tabo. Ai molo godang disaburhon, ba gabe so tabo be sipanganon i. Marhite hata ondeng tangakas ma dipangido Debata asa songoni ma nian ngolunta na marhaporseaon, ngolunta i ingkon ma gabe tabo dihilala angka dongan, tontu marhite angaka pangaluo, panghatiaon dan pambahenan na dengan tu angka dongan. Ai molo songi o ngolunta, tontu boi ma dihilala dongan i tung mansai porlu Debata di nasida songon i hita sandiri, Alana maboan dame dohot silas ni roha.\nLaptan gabe panondang ima, songon panondang i patiurhon ngolunta, asa unang tarntutuk, asa boi hita sahat tu tujuan, boi hita marnida sude na humaliang hita. Songi ma nia ngolu ni halak Kristen, gabe sulu di angka dongan na maboan nasida sahat tu Debata, mambahen dongan i boi marnida jala mamillit angka na denggan.\nAlai disaluhutna i, tangkas do ta boto, sira molo dipamasuk tu sipanganon, ndang adong be rupana, alai mambahen tabo sipangaon i, dihilala daina na tabo. Songon i pe sulu i, adong na matutung asa ng panondang i. sian tudos-tudos on tangkas di hita, ima asa boi hita gabe sira dohot panondang ni portibi on, ingkon do hita barani markorban, ndang be holan mangau tu dirinta sandiri, ndang be holan mangalului sngkapta sandiri, ala holan manghatindanghon sangkap nio Debata do, alaa porseai hita, holan sangkap ni Debata i do na mamboan hita tu hadameon. Amen.


LAGU DAN LIRIK BATAK: MAROKKAP DUNG MATUA - Eddy Silitonga LAGU DAN LIRIK BATAK\nMAROKKAP DUNG MATUA - Eddy Silitonga\nRampak marsoban hita na dua.\nTu harangan i mulak sikkola i.\nHu hehe i ma ho mekkel subing ho tu au.\nBorhat ma au tu parjangani.\nRo ho tu au pahattus padan i.\nAlai dang marrokkap hita tikki i.\nHape dung matua marrongkap ma hita.\nBoi pajumpang muse.\nAha na buni dirohatta.\nGabe boi ito tapasada.\nHo do ito na lao parumaen nai.\nDang hu olo dainang.\nManuntun lomo au tikki i.\nHubilang-bilangi sude na salpu i.\nManetek ilu ala ni las ni roha.\nHape dung botari pajumpang dohot ho.\nLabel: Eddy Silitonga, M


Siswa-Siswa Alkitab Ruar sian Agama na So Sintong\n”Laho ma hamu, ale bangsongku, ruar sian i.”—PGK. 18:4.\nENDE: 10, 45\nAha do na laho diulahon Parsiajar Bibel taringot Babel na Balga?\nBoasa naposo ni Debata ingkon dipasingot tingki Porang Dunia I, alai aha do na boi mambahen halak sala marpangantusion?\nAndigan do angka na miniahan dipalua sian panabanan ni Babel?\n1. Sian dia do taboto Debata laho paluahon naposoNa sian Babel na Balga, jala sungkunsungkun aha do na laho taalusi?\nANDORANG so artikel on, nunga taparsiajari taringot halak Kristen na ditaban tu Babel na Balga. Alai, adong barita na uli na paboahon ndang salelengna nasida ditaban. Taboto taringot on, ala di Bibel, Debata mandok tu naposoNa asa ”laho” sian agama na so sintong. (Jaha Pangungkapon 18:4.) On patuduhon, dipalua ma halak Kristen sian Babel na Balga. Las do rohanta mamboto andigan nasida dipalua! Alai andorang so i, taalusi ma sungkunsungkun on: Aha do na laho diulahon Parsiajar Bibel taringot Babel na Balga andorang so taon 1914? Songon dia do angka donganta marhiras ni roha marbarita na uli tingki Porang Dunia I? Ala na dipasingot do naposo ni Debata umbahen na ditaban nasida tu Babel?\n”HALELENGSE NI BABEL”\n2. Aha do na laho diulahon Parsiajar Bibel andorang so Porang Dunia I?\n2 Leleng andorang so Porang Dunia I (1914-1918), si Charles Taze Russell dohot Parsiajar Bibel na asing mamboto molo angka gareja ndang mangajarhon hasintongan sian Bibel. Ndang olo nasida dohot tu agama na so sintong. Taon 1879, Zion’s Watch Tower mandok, bagian sian Babel na Balga, i ma ganup gareja na mandok dirina oroan ni Kristus, alai tongtong rap saulaon dohot pamarenta. Nasida ma boruboru na so hasea na didok di Bibel.—Jaha Pangungkapon 17:1, 2\n3. Aha do na diulahon Parsiajar Bibel na patuduhon ndang olo be nasida dohot tu agama na so sintong? (Ida gombar di mula ni parsiajaran.)\n3 Diboto na marsihohot do, molo tongtong nasida dohot tu agama na so sintong, ndang olo Debata mamasumasu. Alani i, ditongos nasida ma surat tu gareja, na mandok ndang olo be nasida gabe anggota ni gareja i. Deba sian nasida manjahahon surat i di jolo ni sude anggota gareja. Molo ndang dipaloas manjahahon, ditongos nasida do surat i tu ganup anggota ni gareja. Tangkas do dipatudu Parsiajar Bibel, na so olo nasida dohot tu agama na so sintong! Dung pigapiga taon, dibunu do molo adong na mangulahon sisongon i. Alai taon 1870, pamarenta ndang sai rap saulaon be dohot gareja. Gabe boi ma halak mangkatahon taringot Bibel jala ndang diorai nang pe so satolop tu gareja.\n4. Saleleng Porang Dunia I, songon dia do Parsiajar Bibel maradophon Babel na Balga? Patorang ma.\n4 Diboto Parsiajar Bibel, ndang sae holan paboahon tu keluarga, tu dongan, dohot tu anggota ni gareja taringot na so olo be nasida dohot tu agama na so sintong. Lomo roha ni nasida asa diboto sude halak, Babel na Balga, i ma agama na so sintong! Alani i, bulan Desember 1917 sahat tu mula ni taon 1918, Parsiajar Bibel mangalehon 10.000.000 risalah na marisi artikel na marjudul ”Halelengse ni Babel”. Risalah i patuduhon hasintongan taringot angka gareja na mandok dirina Kristen. Tontu taboto do gabe muruk angka pemimpin ni gareja! Alai, marhiras ni roha do Parsiajar Bibel. Marsitutu do nasida marbarita jala unduk ”di Debata asa di jolma”. (Ul. 5:29) Aha do na boi taboto sian on? Taboto ma, saleleng Porang Dunia I, angka halak Kristen na marsihohot ndang ditaban; alai, dipalua do nasida sian agama na so sintong jala mangurupi na asing mangulahon na sarupa.\nMARHIRAS NI ROHA SALELENG PORANG DUNIA I\n5. Boasa tadok angka donganta marhiras ni roha saleleng Porang Dunia I?\n5 Najolo tadok do, ndang dihalomohon Debata naposoNa ala ndang marhiras ni roha nasida marbarita saleleng Porang Dunia I. Alani i, gabe porsea ma hita na dipaloas Jahowa do Babel na Balga manaban nasida satongkin. Alai angka donganta na mangolu taon 1914 sahat tu taon 1918 mandok, marhiras ni roha do nasida marbarita na uli di tingki i. Pangantusion na dumenggan taringot na masa tu Parsiajar Bibel di tingki i, mangurupi hita mangantusi pigapiga na masa na disurat di Bibel.\nAngka donganta na marsihohot tu Debata, marhiras ni roha marbarita taon 1914 sahat tu 1918\n6, 7. (a) Aha do ambatambat na diadopi Parsiajar Bibel saleleng Porang Dunia I? (b) Aha do na patuduhon hiras ni roha ni Parsiajar Bibel?\n6 Sasintongna, saleleng Porang Dunia I, marhiras ni roha do Parsiajar Bibel marbarita. Alai adong do dua ambatambat. Na parjolo, Parsiajar Bibel marbarita ndang holan mamangke Bibel. Nasida pe mamangke angka buku dohot sijahaon na paboahon taringot hasintongan. Alani i, tingki pamarenta ndang paloashon buku The Finished Mystery disarhon di mula ni taon 1918, gabe maol ma angka donganta marbarita. Na paduahon, i ma taringot flu Spanyol. Sahit on mansai posi, boi bali, jala mambahen angka donganta maol marbarita. Nang pe songon i, sai marsitutu do Parsiajar Bibel marbarita na uli.\nMarhiras ni roha do Parsiajar Bibel! (Ida paragraf 6, 7)\n7 Taon 1914, Parsiajar Bibel patuduhon ”Drama-Foto Penciptaan”. Tingki i, ndang adong na hea mangida drama sisongon on, na dibahen sian slide gombar na bergerak jala marsoara. Drama on paboahon sejarah mulai ditompa si Adam sahat tu ujung ni pamarentaon ni Kristus. Tingki parjolo diputar taon 1914, adong 9.000.000 halak na ro mangida. Pingkirhon ma, gumodang do i sian bilangan ni Sitindangi Ni Jahowa saonari! Laporan na asing mandok, taon 1916, adong lobi sian 809.000 halak na ro tu parpunguan di Amerika Serikat, jala taon 1918, adong 950.000 halak na ro. Tangkas ma, marhiras ni roha do Parsiajar Bibel!\nAngka donganta baoa marhiras ni roha manguluhon ulaon paradehon sijahaon sian Bibel jala manjujui Parsiajar Bibel\n8. Songon dia do angka donganta baoa patoguhon Parsiajar Bibel saleleng Porang Dunia I?\n8 Saleleng Porang Dunia I, angka donganta baoa marhiras ni roha manguluhon ulaon paradehon sijahaon sian Bibel jala manjujui Parsiajar Bibel. On patoguhon Parsiajar Bibel tongtong marbarita. Si Richard H. Barber, na marhiras ni roha marbarita di tingki i, mandok, ”Marhasil do hami mampartahanhon pengawas wilayah dohot mampartahanhon asa adong The Watch Tower jala manongoshon i tu Kanada, inganan na so paloashon i disarhon.” Didok muse, ”Hak na sumurung do boi manalin buku The Finished Mystery na boi siat di sangku ni baju tu dongan naung ditangkup bukuna. Donganta si Rutherford mangido asa dibahen kebaktian di pigapiga kota di bagian barat Amerika Serikat, jala manuru angka parjamita asa patoguhon dongan sahaporseaon.”\nPORLU DO DIPASINGOT\n9. (a) Boasa naposo ni Debata porlu dipasingot tingki taon 1914 sahat tu 1919? (b) Nang pe nasida porlu dipasingot, aha do na boi gabe mambahen hita sala marpangantusion?\n9 Adong do na porlu diuba Parsiajar Bibel. Ndang pola tangkas dope diantusi nasida na didok Jahowa taringot unduk tu pamarenta. (Rom 13:1) I do alana, adong do nasida na so netral saleleng parporangan. Umpamana, tingki presiden Amerika Serikat manuru angka halak martangiang asa mardame tanggal 30 Mei 1918, The Watch Tower pe manjujui Parsiajar Bibel asa dohot martangiang. Adong do pigapiga donganta na mangalehon hepeng tu haporluon ni porang i. Adong muse do na gabe tentara jala marporang. Nang pe nasida porlu dipasingot, alai sala do hita molo tadok alani i nasida ditaban tu Babel na Balga. Sasintongna tingki Porang Dunia I, laho kaluar nama nasida sian agama na so sintong.—Jaha Lukas 12:47, 48.\nNdang pola tangkas diantusi Parsiajar Bibel songon dia asa netral. Alai, diboto nasida sala do molo mambunu halak na asing\n10. Songon dia do Parsiajar Bibel mangargai hangoluan?\n10 Tutu do, ndang pola tangkas diantusi Parsiajar Bibel songon dia gabe halak Kristen na netral. Alai, diboto nasida sala do molo mambunu halak na asing. Alani i, nang pe adong donganta na gabe tentara jala mamboan senjata saleleng Porang Dunia I, ndang olo nasida mambunu manang ise. Na so olo mambunu musu, gabe disuru tu barisan parjolo asa mate tarbunu.\n11. Songon dia do pangkilalaan ni pamarenta ala ndang olo Parsiajar Bibel dohot marporang?\n11 Mansai muruk situtu do Sibolis ala tongtong donganta marsihohot tu Debata. Ujungna, dibahen ibana ma ”uhum na so tigor”. (Ps. 94:20, Bibel siganup ari) Sahalak jenderal tentara ni Amerika Serikat na margoar si James Franklin Bell, paboahon tu donganta si Rutherford dohot si Van Amburgh, laho dibahen pamarenta ma uhum na baru na mandok asa dipamate sude halak na so olo dohot marporang. Na nidok ni ibana disi, i ma Parsiajar Bibel. Muruk situtu do jenderal i jala didok ibana tu donganta si Rutherford, ndang jadi uhum i dibahen ala ndang olo presiden ni Amerika Serikat mangulahon i. Dung i didok jenderal i ma, ”Alai, diboto hami do cara songon dia laho manguhum hamu. Paima hamu ma i!”\n12, 13. (a) Boasa ualu donganta leleng dipenjarahon? (b) Dung dipenjarahon, tongtong do nasida marsihohot asa unduk tu Jahowa? Patorang ma.\n12 Ujungna, diboto pamarenta ma cara laho manguhum Parsiajar Bibel. Ditangkup ma donganta si Rutherford dohot si Van Amburgh, raphon onom donganta na mewakili Lembaga Menara Pengawal. Sahalak hakim na mangaluhon nasida mandok, umjahat do angka baoa on sian angka tentara ni Jerman. Didok ibana, mangalo do angka baoa on tu pamarenta, tu militer, tu gareja, jala ingkon uhumon do nasida.  (Ida catatan.) Alani i, ualu halak Parsiajar Bibel leleng dipenjarahon di Atlanta Georgia. Alai dung sae porang, dipalua ma nasida jala ndang dialuhon be nasida.\n13 Nang pe dipenjara, marsitutu do donganta na ualu i mangihuthon patik ni Debata. Sian dia taboto? Ditongos nasida ma surat tu presiden Amerika Serikat asa dipalua nasida. Di surat i, dipaboa do ajaran ni Bibel na mandok ndang boi hita mambunu. Diripashon Debata do halak na so olo unduk tu patikNa. Dipatorang nasida, on ma alana umbahen ndang olo nasida mambunu manang ise pe. Barani do nasida manongos surat tu presiden! Tangkas ma, sai marsitutu do angka donganta on unduk tu Jahowa.\nNAPOSO NI DEBATA MANDAPOT HALUAON!\n14. Hombar tu Maleaki 3:1-3, patorang ma aha na masa taon 1914 sahat tu 1919.\n14 Maleaki 3:1-3 patorangkon na masa tu Parsiajar Bibel taon 1914 sahat tu mula ni taon 1919. (Jaha.) Debata Jahowa dohot Jesus Kristus, ”suruan ni parpadanan”, ro mamareso ”halak Lepi”, na manggombarhon angka na miniahan. Dung dipareso Jahowa nasida jala dipabadia, rade ma nasida manjalo tugas na baru. Taon 1919, dipillit Jesus ma ”naposo haposan jala na marroha”, na disuru manjaga jala manogunogu sude naposo ni Debata. (Mat. 24:45) Ujungna, dipalua ma naposo ni Debata sian Babel na Balga. Dung i, lam godang ma diparsiajari nasida taringot sangkap ni Debata, jala lam togu ma holong ni nasida tu Debata Jahowa. Mandok mauliate do nasida ala dipasupasu Jahowa! —Ida catatan.\n15. Songon dia do hita patuduhon hamauliateon ala nunga dipalua sian Babel na Balga?\n15 Mandok mauliate do hita ala nunga dipalua sian Babel na Balga. Ndang boi Sibolis mangaripashon panombaon na sintong. Ndang boi saut sangkapna! Alai, ingkon taingot do boasa Jahowa paluahon hita. Na tinujuNa, i ma asa mangolu sude halak. (2 Kor. 6:1) Saonari, tongtong dope agama na so sintong mangarajai jolma na serep marroha, alai ingkon taurupi do angka jolma! Taulahon ma sian nasa gogonta laho maniru angka donganta na paluahon angka jolma sian Babel na Balga!\n^  (paragraf 12) Ida ma Faith on the March, na dibahen si A. H. Macmillan, halaman 99.\n^  (paragraf 14) Dos do panabanan ni halak Jahudi di Babel dohot na masa tu halak Kristen dung mate angka apostel. Alai, ndang boi tadok panabanan ni halak Jahudi manggombarhon na masa tu halak Kristen na miniahan. Alani i, unang ma pola mapaksahu hita mangalului lapatan ni surirang i. Adong do imbarna. Umpamana, halak Jahudi ditaban saleleng 70 taon, alai umleleng do halak Kristen ditaban.\nGareja na mandok dirina Kristen: Agama na mandok dirina Kristen, alai ndang mangihuthon hasintongan sian Bibel


Halak Israel Mangido Raja | Isi ni Bibel\nHalak Israel Mangido Raja\nRaja ni Israel na parjolo, si Saul ndang marsihohot tu Jahowa. Digantihon si Daud ma si Saul gabe raja jala marpadan ma Jahowa tu ibana molo harajaonna hot salelenglelengna\nDUNGKON si Simson, si Samuel ma gabe panurirang jala panguhum. Alai, dipangido halak Israel do asa songon bangso na asing nasida diparenta sada raja. Nang pe ndang lomo roha ni Jahowa, didok do tu si Samuel asa dioloi pangidoan ni bangso i. Dipillit Jahowa ma sahalak na serep roha gabe raja, i ma si Saul. Di pudian ni ari, gabe ginjang do roha ni si Saul jala ndang marsihohot tu Jahowa. Sogo ma roha ni Jahowa gabe didok ma tu si Samuel asa dipillit raja na asing—goarna si Daud. Alai, dung dipillit si Daud gabe raja leleng dope asa hot pamarentaan ni ibana.\nTingki poso si Daud, laho ma ibana mangida angka hahana tu parporangan. Tingki i mabiar do tentara ni Israel, alani si Goliat na timbona lobi sian 3 meter jala diasangi do halak Israel. Sogo roha ni si Daud alani asangasangna i, diboan ma ambalang dohot batu di tanganna, didapothon ma si Goliat laho mangalo ibana. Alai, mangasahan Jahowa do si Daud! Ditaluhon ibana ma si Goliat holan sahali mangambalang, dibuat ma podang ni si Goliat i, laos diponggol ma uluna. Mabiar ma sude parangan ni halak Pilistim.\nMulana, lomo do roha ni si Saul mangida si Daud, jala dibahen ma ibana manguluhon angka tentarana. Sai monang do si Daud di parporangan, alai gabe mangiburu si Saul tu ibana. Alani i, maporus ma si Daud paluahon hosana ala sai tongtong do ibana dipaburuburu si Saul saleleng martaontaon. Nang pe songon i sai marsihohot do ibana tu raja na dimiahi ni Jahowa. Dung mate si Saul, mamarenta ma si Daud gabe raja.\n”Ingkon Ibana pauli sada bagas di Goarhu, jala Ahu pahothon habangsa ni harajaonna ro di salelenglelengna.”—2 Samuel 7:13\nTingki raja si Daud, las rohana laho pajongjonghon bagas joro ni Jahowa. Alai didok Jahowa, anakna do na laho paulihon i. Jala si Salomo, anak ni si Daud ma na pajongjonghon joro i. Marjanji ma Jahowa tu si Daud, sian pinomparna do na gabe angka raja. Jala sian pinomparna ma na gabe Sipalua, manang Pinompar, na dijanjihon di porlak Eden. I ma na digoari Messias, lapatanna ”Halak na Dimiahi” Debata. Dipaboa Jahowa Messias i, raja na laho mamarenta salelenglelengna.\nLas do roha ni si Daud disi, jala dipapungu ibana do godang bahan bangunan laho pajonjong bagas joro i. Dibahen ibana do godang angka ende pujipujian. Dung laho mate ibana, didok si Daud ma: ”Tondi ni Jahowa do mangkatai sian ahu jala hata sinihathonna di atas dilangku.”—2 Samuel 23:2.\n—Dibuat sian 1 Samuel; 2 Samuel; 1 Kronika; Jesaya 9:7; Mateus 21:9; Lukas 1:32; Johannes 7:42.\nBoasa dipillit Jahowa si Daud manggantihon si Saul gabe raja?\nParange na songon dia do dipatudu si Daud andorang so gabe raja ibana?\nIse do Pinompar, manang Sipalua na dijanjihon na ro sian pinompar ni si Daud?\nSongon dia do Israel tarbagi gabe dua harajaon?


Cara Asa Boi Mangorom Diri—Galatia 5:22, 23 |\n”On do parbue ni tondi . . . hatomanon [manang, mangorom diri].”—GALATIA 5:22, 23.\nENDE: 26, 52\nAha do na boi taparsiajari sian cara ni Jahowa mangadopi Sibolis?\nAngka ise do na didok di Bibel na mangorom diri dohot na so mangorom diri?\nSongon dia do marsiajar Bibel mangurupi hita mangorom diri?\n1, 2. (a) Aha do na masa molo ndang mangorom diri sasahalak? (b) Boasa ringkot taulas taringot mangorom diri?\nBOI do Jahowa mangurupi hita asa mangorom diri. (Gal. 5:22, 23) Tongtong do Jahowa boi mangorom diri. Alai ala jolma na mardosa do hita, ndang sai boi taorom dirinta. Godang do parsoalan na boi masa tu sasahalak molo ndang mangorom diri. Gabe sundat ma ibana mangulahon na ringkot manang gabe ndang ringgas be di parkarejoan manang di singkola. Gabe mangaleai donganna ma ibana, mabuk, mangulahon na jahat, marsirang, marutang, hatagian narkoba, masuk penjara, stres, marsahit ala mangulahon seks na so patut, jala mardenggan pamatang di na so dihalomohon.—Ps. 34:12-15.\n2 Molo ndang mangorom diri sasahalak, boi do i parohon jea tu dirina manang tu donganna. Saonari on, godang do halak na so mangorom diri. Ndang longang rohanta disi. Alana nunga disurirangkon di Bibel na laho masa do i di ”angka tingki parpudi”.—2 Tim. 3:1-3.\n3. Boasa ingkon taorom dirinta?\n3 Boasa ingkon taorom dirinta? Adong dua alana. Na parjolo, ala godang do labana. Halak na boi mangorom diri, ummotik do parsoalanna, mura mardongan tu na asing, jala mura pasidingkon rimas dohot holso ni roha. Na paduahon, asa boi tongtong maraleale tu Debata ingkon boi do taorom giotgiot na sala jala tatundalhon elaela. On ma na so diulahon si Adam dohot si Hawa. (1 Mus. 3:6) Songon nasida, godang do parsoalan ni halak na so boi mangorom diri.\n4. Aha do na boi patoguhon roha ni halak na marsitutu mangorom diri?\n4 Diboto Jahowa do hita jolma na mardosa jala maol do hita mangorom diri. Alai lomo do rohaNa mangurupi hita asa boi mangorom diri sian giotgiot na sala. (1 Raj. 8:46-50) Songon Aleale na parholong, sabar do Jahowa patoguhon halak na marsitutu mangorom diri. Di artikel on, taulas ma songon dia Jahowa gabe sitiruon laho mangorom diri. Jala taulas ma taringot angka halak na mangorom diri dohot na so mangorom diri na disurat di Bibel. Jala taida ma songon dia on boi mangurupi hita.\nTIRU MA JAHOWA\n5, 6. Songon dia do Jahowa gabe sitiruon tu hita tingki mangorom diri?\n5 Tongtong do Jahowa boi mangorom diriNa ala sun denggan do Ibana. (5 Mus. 32:4) Alai molo hita, jolma na mardosa do. Alani i, asa boi lam denggan tatiru Jahowa, taulas ma songon dia Ibana mangorom diriNa. On boi mangurupi hita tongtong marpangalaho na denggan nang pe adong na mambahen jut rohanta. Songon dia do Jahowa mangorom diri?\nTongtong do Jahowa boi mangorom diriNa ala sun denggan do Ibana\n6 Rimangi ma songon dia pangkilalaan ni Jahowa tingki dialo Sibolis Ibana di porlak Eden. Ra, olo do tarsonggot manang muruk surusuruan ni Debata na marsihohot alani hata ni Sibolis. Ra, songon i do pangkilalaanta tingki tarimangi angka hasusaan na binahen ni Sibolis. Alai ndang songon i Jahowa, sintong do dibahen alusNa tu Sibolis. Lambat tarrimas do Jahowa jala tigor do Ibana maradophon Sibolis. (2 Mus. 34:6; Job 2:2-6) Sian dia taboto? Dilehon Jahowa do tingki, asa unang adong na mate. Ai lomo do rohaNa asa ”saluhutna [halak] sahat tu hamubaon ni roha”.—2 Ptr. 3:9.\n7. Aha do na boi tatiru sian Jahowa?\n7 Sian cara ni Jahowa, taboto ma ingkon manat do tapingkiri aha na laho tahatahon manang taulahon. Alani i, manat ma pingkiri andorang so tabahen haputusan na ringkot. Pangido ma bisuk sian Debata asa boi mangkatahon manang mangulahon na sintong. (Ps. 141:3) Maol do hita mangorom diri tingki muruk manang jut rohanta. I do alana, godang do halak na manolsoli hata dohot pambahenanna.—Poda 14:29; 15:28; 19:2.\nHALAK NA MANGOROM DIRI DOHOT NA SO MANGOROM DIRI\n8. (a) Didia do tadapot sitiruon na denggan laho mangorom diri? (b) Aha do na mangurupi si Josep asa unang tarelaela? (Ida gombar di mula ni parsiajaran.)\n8 Ise do sitiruon na disurat di Bibel taringot mangorom diri? Ra, diingot hamu do si Josep anak ni si Jakkob. Ndang tarelaela ibana tingki tading di jabu ni si Potifar, komandan pengawal ni si Firaun. Lomo do roha ni tungganeboru ni si Potifar tu ibana. Ala ’uli do rupa dohot bohi ni si Josep’. Jotjot do dielaela ibana. Aha do na mangurupi si Josep asa unang tarelaela? Ra, ala bagas do dirimangi ibana aha na masa molo olo ibana dielaela. Alani i, tingki ditarik tungganeboru ni si Potifar bajuna, pintor lari do ibana. Didok si Josep ma, ”Tung olo ma ahu mambahen jea na sai godang, asa mardosa ahu maradophon Debata?”—1 Mus. 39:6, 9; jaha Poda 1:10.\nTingki adong na mangelaela hamu, pangido ma bisuk sian Jahowa asa boi hamu mangorom diri\n9. Aha do na boi tarimangi asa manundalhon elaela?\n9 Aha do na boi taparsiajari sian si Josep? Molo adong na mangelaela hita laho mangalaosi patik ni Debata, tundalhon ma i. Ra andorang so gabe Sitindangi Ni Jahowa adong do pigapiga sian hita na sipapangan mago manang hisap di sipanganon, parmabuk, parisap, marnarkoba, mangulahon seks na so patut, manang na asing. Nang pe naung tardidi, olo do sipata hita dielaela asa mangulahon sisongon i. Ingot ma, boi do gabe sega paralealeonta tu Jahowa molo olo hita dielaela. Rimangi ma di situasi songon dia do hamu boi tarelaela jala songon dia do hamu boi pasidingkon i. (Ps. 26:4, 5; Poda 22:3) Tingki masa sisongon i, pangido ma bisuk sian Jahowa asa boi hamu mangorom diri.\n10, 11. (a) Aha do na masa tu angka na poso di singkola? (b) Aha do na boi mangurupi angka donganta na poso manundalhon elaela?\n10 Godang do angka donganta na poso mangadopi elaela songon na masa tu si Josep. Umpamana, songon si Kim. Jotjot do dongan sakalasna mangkatahatai taringot na mangulahon seks. Alai ndang olo si Kim dohot disi. Ibana mandok, sipata olo do gabe lungun rohana ala asing sian angka donganna. Jala olo do didok donganna na oto do ibana ala ndang olo marhamlet. Alai sasintongna, na marbisuk do si Kim disi. Diboto ibana do na maol pasidingkon elaela laho mangulahon seks di haposoon. (2 Tim. 2:22) Jotjot do donganna manungkun, atik na hea do ibana mangulahon seks manang na ndang. Gabe dalan do on di ibana laho patorangkon boasa ndang olo ibana mangulahon i. Las do rohanami tu hamu angka na poso, ala marsitutu do hamu manundalhon elaela. Jala las do roha ni Jahowa mangida hamu!\n11 Dipaboa do di Bibel angka halak na tarelaela mangulahon seks na so patut. Jala dipaboa do muse aha na masa tu halak na so mangorom diri. Molo dihilala hamu do songon na masa tu si Kim, pingkirhon ma taringot sahalak baoa na oto na disurat di Buku Poda bindu 7. Ingot ma muse si Amnon dohot na masa tu ibana alani pangalahona. (2 Sam. 13:1, 2, 10-15, 28-32) Ulas ma angka tudosan on di panombaon na sasaripe laho mangurupi ianakhonmuna asa mangorom diri jala marbisuk.\n12. (a) Songon dia do si Josep mangorom diri tingki pajumpang dohot angka hahana? (b) Di tingki sisongon dia do hita ingkon mangorom diri?\n12 Dipatudu si Josep do muse sitiruon na denggan taringot na mangorom diri. Tingki i ro ma angka hahana tu Misir laho manuhor sipanganon. Asa mamboto naung muba do angka hahana i manang ndang, ndang dipaboa si Josep ise do dirina. Alai tingki ndang tartaon be sihol ni rohana, ditadingkon ibana ma angka hahana i jala tangis ma sahalakna. (1 Mus. 43:29, 30; 45:1) Tingki adong donganta na mambahen jut rohanta, tatiru ma si Josep na mangorom diri. Boi ma tapasiding hatanta manang pambahenanta na tasolsoli di pudian ni ari. (Poda 16:32; 17:27) Manang, adong do ra keluargamuna na dipabali sian huria. Taorom ma dirinta asa unang mamangkulingi ibana molo so porlu. Olo do sipata maol mangulahon on. Alai, ingot ma na maniru Jahowa jala na mangulahon parentaNa do hita molo taulahon on.\nIngkon sai manat do hita asa unang tarelaela\n13. Aha do na boi taparsiajari sian si Daud?\n13 Taida ma muse sitiruon sian Raja Daud. Hea do jut rohana dibahen si Saul dohot si Simei. Alai ndang tarrimas ibana jala ndang dipangke ibana huasona laho mangulahon na sala. (1 Sam. 26:9-11; 2 Sam. 16:5-10) Alai, hea do ibana ndang mangorom diri, i ma tingki mangalangkup dohot si Batseba. Jala tarrimas do ibana alani si Nabal. (1 Sam. 25:10-13; 2 Sam. 11:2-4) Aha do na boi taparsiajari sian si Daud? Na parjolo, ringkot do hita mangorom diri, tarlumobi di angka sintua. Unang ma ala adong tanggung jawabta, gabe lomo lomonta tu dongan na asing. Na paduahon, ingkon sai manat do hita asa unang tarelaela.—1 Kor. 10:12.\nNA BOI ULAHONONMUNA\n14. Paboa ma pengalaman ni sahalak donganta, jala boasa hita ringkot mangorom diri?\n14 Aha do na boi taulahon asa tongtong mangorom diri? Parrohahon na masa tu si Luigi. Adong na mangalanggar mobilna sian pudi. Nang pe na mangalanggar i do na sala, alai gabe dimuruki jala naeng ditopar do si Luigi. Martangiang ma si Luigi asa boi tenang jala paposhon roha ni supir i. Alai sai murukmuruk dope supir i. Disurat si Luigi ma nomor asuransi ni supir i jala laho ma ibana ala sai muruk dope supir i. Di minggu na mangihut, laho ma si Luigi marbarita laho manjumpangi muse sahalak borua. Tungganedoli ni borua i do hape supir i! Maila ma tungganedolina i jala mangaku sala do ibana. Ditelepon ibana ma perusahaan asuransi mobil ni si Luigi asa hatop dipature mobilna i. Ujungna, marsiajar Bibel ma supir i. Aha ma na masa aut sugari muruk si Luigi di tingki i? Gabe diantusi ibana ma ringkot ni mangorom diri.—Jaha 2 Korint 6:3, 4.\nCaranta mangalusi halak boi do mangkorhon tu ulaonta marbarita (Ida paragraf 14)\n15, 16. Songon dia do marsiajar Bibel mangurupi hamu dohot keluargamuna mangorom diri?\n15 Taratur jala denggan marsiajar Bibel boi mangurupi halak Kristen asa mangorom diri. Ingot ma na nidok ni Debata tu si Josua, ”Unang meret buku ni patikon sian pamanganmu, sai pingkirpingkiri ma i arian dohot borngin, asa diradoti ho, jala dipatupa ho, hombar tu sude na tarsurat di bagasan i, asa maruntung ho di angka dalanmu, jala marmulia parulaonmu.” (Jos. 1:8) Alai songon dia do marsiajar Bibel mangurupi hamu asa boi mangorom diri?\nParsiajaran Bibel na taratur, mangurupi halak Kristen mangorom diri\n16 Nunga taparsiajari sian Bibel taringot aha do laba ni mangorom diri jala aha do na masa molo ndang taorom dirinta. I do alana boasa disuru Jahowa disurat angka sitiruon i. (Rom 15:4) Denggan do molo tajaha, taparsiajari, jala tarimangi taringot nasida. Rimangi ma songon dia do hamu dohot keluargamuna boi maniru nasida. Pangido ma pangurupion ni Jahowa asa boi hamu mangulahon poda na sian Bibel. Tingki dihilala rohamuna maol mangorom diri, martangiang ma hamu jala marsitutu ma asa boi mangulahon i. (Jak. 1:5) Lului ma angka poda na boi mangurupi hamu di publikasinta.\n17. Songon dia do natuatua boi mangurupi ianakhonna mangorom diri?\n17 Songon dia do natuatua mangurupi ianakhonna mangorom diri? Diboto angka natuatua do ndang diboan tubu parange mangorom diri. Alani i, asa boi denggan pangalaho ni ianakhonna ingkon gabe sitiruon do angka natuatua. (Eps. 6:4) Molo diida hamu ianakhonmuna hurang mangorom diri, sungkun ma di rohamuna, ”Sitiruon na denggan do ahu tu ianakhonku?” Boi do hamu gabe sitiruon na denggan molo taratur marbarita na uli, marpungu, dohot manguluhon panombaon na sasaripe. Unang pola mabiar pasingothon ianakhonmuna! Dibahen Jahowa do aturan tu si Adam dohot tu si Hawa. On mangurupi nasida asa mangargai pamarentaon ni Jahowa. Suang songon i ma, tingki dipasingot natuatua ianakhonna jala gabe sitiruon na denggan, on boi mangurupi ianakhonna asa mangorom diri. Mansai ringkot do natuatua mangajari ianakhonna asa biar mida Jahowa jala unduk tu uhumNa.—Jaha Poda 1:5, 7, 8.\n18. Boasa ingkon marbisuk hita mamillit donganta?\n18 Asing ni i, ingkon marbisuk do hita mamillit ise na gabe donganta. Molo tapillit dongan na mangkaholongi Jahowa, dijujui ma hita asa marcita-cita di ulaon partondion jala pasidingkon jea. (Poda 13:20) Alani sitiruon ni nasida, taronjar ma rohanta maniru nasida mangorom diri. Jala denggan ni pangalahonta pe boi do mangonjar roha ni na asing mangulahon na sarupa. Molo taorom dirinta, las ma roha ni Jahowa, las ma rohanta, jala las ma roha ni angka dongan.